20 май 2022, Тошкент вақти: 21:49\nОзодлик билан суҳбатда бўлган андижонликлар 13 май воқеаларининг давлат томонидан атайлаб уюштирилганига ҳали-ҳамон шубҳа қилмайдилар.\nОзодлик саволларига жавоб берган айрим ўзбекистонликлар 2005 йилнинг 13 майида Андижонда содир бўлган воқеаларни яхши эслашларини айтиб, буни қатлиом сифатида баҳоласалар, айримлари бу воқеаларни эслашгаям қўрқишларини айтадилар.\nМуҳаммадризо¸ Андижон вилоятидан:\nОзодлик: Бугун 13 май Андижон воқеаларига беш йил бўлди. Сиз шу воқеани эслайсизми? Сиз андижонликмисиз?\n- Ҳа¸ андижонликман.\nОзодлик: Шу воқеани эслайсизми?\n- Ҳа¸ албатта эслаймиз.\nОзодлик: Қандай эслайсиз?\n- Эслаганда аянчли бир ҳолат. Мўминларга бўлган¸ мусулмонларга бўлган қийин бир вазиятлар¸ Андижонда бўлган қирғин. Ўта бир қийин-да бу. Мусулмонларга қийинчилик. Қириб ташлади¸ неча мингта одам ўлиб кетди¸ бегуноҳ ëш болалар ўлиб кетди¸ ëши катта одамлар ўлиб кетди дайди ўқлар тегиб. Ëғилган ўқларнинг орқасидан неча мингта одамлар ўлиб кетди. Ўзимизнинг кўзимиз билан кўрган ўликлар ҳам бор.\nОзодлик: Сиз ўша майдонда бўлгансиз-а?\n- Мен ўзим бўлмаганман. У пайтда мен 15 яшар бўлганман. Лекин кўрганмиз шу воқеаларни. Турманинг олдида бўлган воқеаларни кўрганмиз. Москвичнинг ичидаги ўликларни кўрганмиз. Бешта ўликни кўрганмиз. Учта Москвичнинг ичида ўликларни кўрганмиз. Ўзимизнинг маҳалламизнинг ичида тўртта оддий картошка сотадиган кишиларни отиб юборганини кўрганмиз.\nОзодлик: Сиз Андижонда нима бўлди, деб ўйлайсиз?\n- Андижонда давлат томонидан уюштирилган бир нарса бўлди, деб ўйлаймиз. Уюштирилган нарса-да бу. Оддий халқ норозилик қилиб чиқди. “Булар террорист¸ булар ваҳҳобий” деб қириб ташлашди ҳаммасини. Оддий халқни қирди. Яхши иш бўлмади лекин. Андижондаги мусулмонларга¸ Андижондаги халққа яхши бир нима бўлгани йўқ. Дунëдаги мусулмонлар қарши чиқди бу нарсага. Андижонда бўлган ишлар яхши иш бўлгани йўқ. Оллоҳдан сўраймиз¸ уларни Оллоҳ ўз раҳматига олган бўлсин. Шаҳидлар мақомини берсин уларга ҳам.\nМалика опа¸ Жиззах вилояти¸ Бахмал туманидан:\n- Халқ ўз ҳаққини талаб қилиб чиққан-да. Талаб қилгани учун шундай қилган.\nОзодлик: Нима қилган?\n- Отган-ку. Отган¸ халқни ҳақорат қилган¸ йўқ қилган. Ҳаққини талаб қилиб чиқиш керак. Булар нотўғри қилди-да. Отиб нотўғри қилди.\nОзодлик: Қишлоқнинг одамларни шу воқеаларни эслашадими?\n- Билишиб қўрқишади. Халқни қўрқитиб қўйган. Андижонликларни айтаяпман-да. Ўтганларнинг руҳи шод бўлсин. Шунда хўрлаб буларни ер билан яксон қилиб, нима қилди. Бир кун буларга ҳам Худонинг берадиган жазоси бордир. Биз бу воқеани эслаб турамиз. Эсда қоладиган нарса бу. Хотира бўлиб қолди. Ëддан чиқмайди бу нарсалар.\nОзодлик: Сиз Андижон воқеасини эслайсизми?\n- Эслайман. Интернетдан кўрганмиз. Эслайман. Мен у пайтда Ўзбекистонда йўқ эдиму. Анча бўлди бизларнинг бу ерга келганимизга. Лекин хабарим бор.\nОзодлик: Сизнингча¸ ўшанда Андижонда нима бўлган эди?\n- Менинг эшитишимча¸ мана бу ерда Андижондан яқинда келган одамлар бор¸ ўз кўзи билан кўрган одамлар бор¸ ўша отишманинг ичидан чиқиб келган одамлар бор. Бир ҳафта шокда ëтган одамлар бор. Мен ўша одамларнинг ўзи билан гаплашганман. Бир ҳафта на бола-чақасини¸ на ота-онасини¸ на хотинини кўрмасдан уйига қамалиб олиб, қуруқ сув билан кун кўрган одамлар бор. Шунча даражада ярим таналарни кўриб, шунақа ҳолатларга тушиб қолган. Мен авваламбор Худодан қўрқаман, бандасидан қўрқмайман. Энг катта подшоҳ Худонинг ўзи. Бу, менимча, исломга қарши юриш. Чунки ислом ҳам кўп нарсани таъқиқлайди-ку. Сабабики, ҳалол бўлгин, дейди. Кимларгадир халақит қилаяпти бу нарса. Менинг фикрим шу.\nМен ўзим террор¸ у-бу оқимга киришга қаршиман. Беш вақт намозингни ўқи¸ ҳалол бўл. Авваламбор Қуръонда шунақа деб қўйганки¸ "ота-онангни ҳурматини қилгин¸ инсоннинг қалбини оғритмагин" деганда Оллоҳ. Сўзи бор мана Қуръонда. Менинг фикрим шу лекин. Керак бўлса, менинг ҳам уйимга милиция келиб кетаëтган эмиш. Ойимнинг озгина мазалари бўлмади ўша кунлари. Қайта-қайта келиб кетган. Айб нима? Беш вақт ўқиган намозимиздами? Майли, беш вақт намоз ўқиëтганларнинг ичида адашганлар бордир. Лекин ҳаммаси ҳам эмас-ку. Ҳамманинг номидан бир ўзим қўл кўтариб, ҳамма бир хил деб чиқмайман. Адашганлар ҳам бор. Лекин буни исломга қарши юриш, деб ўйлайман. Билмадим тағинам.\nТошпўлат ака¸ Сирдарë вилоятидан:\nОзодлик: Сиз Андижон воқеасини эслайсизми? Мана бугун беш йил бўлди.\n- Ҳа¸ эслайман.\nОзодлик: Сиз ўшанда Андижонда нима бўлди деб ўйлайсиз?\n- Энди биз Сирдарë вилоятида яшаймизда. У ëқда бўлган воқеанинг ичида бўлганимиз йўқку. Радиода¸ телевизорларда эшитамиз. Нима деб тушунтирсам экан. Андижон воқеасини¸ менинг ўзимнинг ўйлашимча¸ бегуноҳ одамлар нобуд бўлганда. Яқиндагина мен Андижонга бордим. Бир иш билан танишимникига борган эдим. Андижоннинг Асака¸ Марҳамат районида бўлдим. Яна иккита-учта районларда бўлдим. Одамларнинг кўнглида қандайдир унутилганга ўхшайди-да бу нарса. Худди ҳеч нарса бўлмагандай ўзини ҳис қилади. Кейин баъзи одамлар¸ Андижонда баъзи одамлардан сўраб қолдим¸ сўраганда “Энди нотўғри иш бўлган. Шуларнинг касрига ҳозир Андижонда шароит¸ аҳвол анча оғирлашиб қолди” деб айтаяпти. Анча унутиб юборган бу нарсаларнинг барини.\nОзодлик: Одамлар нимани нотўғри бўлган дейишади?\n- Ўша тўполоннинг касрига ҳаëт анча оғирлашиб кетди, дейди. Андижон вилоятига кирсангиз¸ одамларнинг шароити анча оғир. Янги иморатларни кўришингиз жуда қийин. Мустақилликка 20 йил бўлган бўлса¸ мана Фарғона вилоятларига ўтсангиз¸ янги участкаларда уйлар солинаяпти. Лекин Андижонда оғирроқ шароит. Одамлардан сўрасангиз¸ “Андижон воқеалари туфайли анча оғирлашиб кетди” дейди. Жуда қаттиқ режимда турибди Андижон. Ҳозир ҳар кирган одамни текширади. Ҳар бир уйларга қоғозлар ëпиштирилган. Бу уйда ким яшайди¸ нечта одам яшайди шу тўғрисида. Назорат жуда кучли. Қирғизистонда тўполон бўлди¸ бизга чегарадан террористлар ўтмасин, деб кўрсатадию¸ аслида бундай эмас. Андижон воқеасидан кейин ҳозиргача қаттиқ режимда.\nАлижон¸ Фарғона вилоятидан:\nОзодлик: Сиз Андижон воқеаларини эслайсизми?\n- Эслаймизу, лекин биз ўша пайтда ҳам Москвада бўлганимиз учун бўлган ҳолатларни фақат интернет орқали ўқиймиз. Нима бўлганига аниқ бир хулосага кела олмаймиз.\nОзодлик: Нима деб ўйлайсиз - 13 май куни Андижонда нима бўлган эди?\n- Бизнинг эшитишимизча¸ интернетдан ўқишимиз бўйича тинч намойишга чиққан халқнинг ўққа тутилгани тўғрисида кўп гаплар бор. Бизнинг фикримиз¸ бу албатта нотўғри бўлган дейди¸ юқорида тинч аҳолига қарши ўққа тутилгани тўғрисида гаплар бор. Бунақа намойишлар билан бизнинг Ўзбекистондай бўлиб турган режимларни ўзгартириш жуда қийин бўлса керак, деб ўйлайман. Нимагаки, бизнинг халқимизнинг ўзи ҳам демократияга тайëр эмас. Режимнинг тепасида турганларни ўзгартирган билан Ўзбекистондаги ҳозирги режим ўзгармаса керак. Тем более, Андижон воқеалари халқни яна қўрқоқ қилиб ташлади. Бош кўтариб чиққан халқ ҳеч нарса қила олмади-да. Мана телевизорда гапиришаяпти¸ интернетда ўқишаяпти¸ ҳеч ким ҳеч нарса қила олмаяпти. Бу билан ўзгариши қийин бўлса керак, дейман.\nАбдусамат¸ Қашқадарë вилояти¸ Қарши туманидан:\nОзодлик: Сизнинг фикрингизча, ўшанда Андижонда нима бўлган эди?\n- Андижонда беш йил олдин одамларнинг айтишича¸ “Кўп одамлар ўлиб кетган. БТР машинада отиб ташлаган” деб эшитган эдим. Кўчалардан қон оққан¸ дейди. "Терроризм¸ ваҳҳобизм" дейди. Шулар қилган дейди-да. Ўзимнинг фикрим у ерда кўп ноҳақ одамлар ўлиб кетди. Айби йўқ одамлар ўлиб кетди-да. Кейин кўчаларни тозалаб, машиналарга ортиб олиб бориб кўмиб ташлаган, дейди. Шунақа гаплар бўлган эди.\nРасул ака¸ Бухоро вилоятидан:\nОзодлик: Бугун Андижон воқеаларига беш йил бўлди. Эслайсизми?\n- Мен матбуотга кўп қизиқмайман. Матбуотдан хабарим йўқ. эслолмайман. Ўзи 60 ëшга кираяпман. Қандай эслайман...


Параосиё ўйинлари. Спортчиларимиз мусобақанинг иккинчи кунида 11та олтин медаль қўлга киритишди\n8 октябрь, 2018, 19:02\nКуннинг сўнгги медалини терма жамоамизга 200 метрга югуриш баҳсларида Дониёр Аҳмедов тақдим этди.\nИндонезиянинг Жакарта шаҳрида III Параосиё ўйинларининг иккинчи кунги мусобақалари ниҳоясига етди. Бугун спортчиларимиз енгил атлетика, дзюдо, ўқ отиш, пауэрлифтинг ва сузиш бўйича мусобақаларда иштирок этишди.\nКуннинг сўнгги медалини терма жамоамизга 200 метрга югуриш баҳсларида Дониёр Аҳмедов тақдим этди. Ҳамюртимиз 22,79 сония натижа билан маррага биринчи бўлиб етиб келди ва олтин медалга эга чиқди.\nИккинчи кун якунларига кўра, Ўзбекистон терма жамоаси ҳисобидаги медаллар сони 21тага етди. Уларнинг 13таси олтин медаль бўлса, кумуш медаллар сони 5тани ташкил этади. Бронзаларимиз сони эса 3та. Терма жамоамиз медаллар сифати бўйича рейтингда учинчи ўринни эгаллаб турибди. Бу ҳақда МОҚ расмий сайти хабар бермоқда.\nМусобақа 13 октябрга қадар давом этади.


"Бавария"нинг икки етакчиси жарохат олди - Penalti.uz | Футбол янгиликлари олами!\n"Бавария"нинг икки етакчиси жарохат олди\n«Бавария» дарвозабони Мануэль Нойер якшанба куни Бундеслига доирасида «Фортуна»га қарши ўйин (4:1) вақтида оёғидаги эски жароҳатини янгилаб олди.\nНатижада 53-дақиқадан унинг ўрнига Свен Ульрайх ўйинни давом эттирди.\nКлуб матбуот хизматидан маълум қилишларича, эндиликда Нойер икки ҳафта майдонга туша олмайди ва мавсумнинг қолган бешта ўйинидан иккитасини ўтказиб юборади. Жамоа «Вердер» ва «Нюрнберг»га қарши баҳсларда Мануэлнинг хизматидан фойдалана олмайди.\nШунингдек, «Фортуна» майдонидаги баҳсда ҳимоячи Матс Ҳуммельс ҳам шикастланган. Эндиликда у вақтинча машғулотларда қатнаша олмайди. Унинг жароҳати ҳақида ҳозирча тўлиқ маълумот йўқ.\nМаълумот учун, мюнхенликлар 29-турдан сўнг «Боруссия Д»ни бир очкога ортда қолдирган ҳолда пешқадам бўлиб туришибди. Жамоа кейинги ўйинини 20 апрель, шанба куни ўз майдонида «Вердер»га қарши ўтказади.\n15.04.2019, 14:08 85 0\n«Бавария»нинг яна бир ярим химоячиси жарохат олди\nСамир Насри жарохат олди\n«Ювентус»нинг икки асосий футболчиси жарохат олди


Дўхтур Муҳаммаддиёр (ҳикоя) [Abdulhamid Choʻlpon]\nТуркистоннинг қоронғу бир гўшасида... номлик бир уездни шаҳарда Ҳожи Аҳмад исмли 60 яшар бир камбағалгина сартарош ҳожи бор эди. Анинг хотуни чахўтка (сил) касалига мубтало бўлуб, тўқуз ой қадар хасталик тўшагида ётгандан сўнгра вафот бўлғон эди. Ул хотундан Муҳаммадиёр исминда бир ўғил туғилган эди. Ҳожи Аҳмад ўз шаҳрида «Ҳожи сартарош» деб машҳур эди. Анинг ҳожилиғининг бош сабаби 15 яшар экан вақтида отаси ила ҳажга борган эди. Отаси ҳажда вафот топкандан сўнгра «ёлғуз ўзи Миср, Истамбул, Фас-Марокаш, Булужистон, Бағдод, Эрон ва Афғонистон тарафларни ва ички Русияни ўн йил қадар саёҳат қилуб қайт¬кан эди. Саёҳатдан қилғон фойдаси форсча, арабча, русча ва инглизча тилларда суйламакға қодир бўлди. Аммо ўзининг нодонлиги сабаб бўлуб саёҳатда кўб машаққатлар кўрганлигидан ўғли Муҳаммадиёр ўқув ёшига етар-етмас бутун куч ва қуввати ила ани ўқутурға ҳаракат қилди. Муҳаммадиёр ўн ёшига етканда ичкари Русиядан Уфа мадрасаи Олиясини битурган бир муаллим келуб қолди. Бу шаҳарда бир-икки ҳафта тургач, халқ оғзидан газет ўқийдирган ва «етмиш икки тилни биладирган» ҳожи сартарошнинг шуҳратини эшитуб, кўрушмоқ учун Ҳожи Аҳмаднинг сартарошлик дўконига келди. Муҳаммадиёр ҳам шунда ўтурган эди. Отасининг ишорати ила ўрнидан туруб камоли таъзим ила кўрушди. Ҳожи Аҳмад ила муаллим афанди узоқ сўйлашуб ўтурдилар. Сўз орасида муаллим афандига Ҳожи Аҳмад:\n— Меним бисотимда шул биргина ўғлим бор. Буни замона иқтизосинча* ўқутмоқни хоҳлайман. Агар қабул қилсангиз шунда, бизим ҳавлимизда туруб шунга яхшигина миллий тарбия берсангиз, сўнгра ҳукумат мактабларида ўқутсам, — дейди.\nМуаллим бироз фикр қилуб тургач, ўқутмакни қабул қилди. Ҳожи Аҳмад дўконини ёпуб, муаллимни ҳавлисига олуб келди. Муаллимда ёш Муҳаммадиёр камоли шавқ-завқ ила ўқумакда эди ва бўш вақтларини ҳам — ўқумаган болалар каби чойхона, базм ва фаҳшхоналарда юрмай — бир рус офитсерининг тахти «раёсати»да тарбияи бадани ўйинлари ижро қилмакда ва фойдали китоблар мутолааси ила ўткармакда эди. Бу тариқада бир йил ғайрат ила ўқуди. Бу муддатда бутун аҳкоми ислом, тарих ва жуғрофиёларни мукаммал билди. Бир йилдан сўнг Ҳожи Аҳмад севикли ўғлини ҳукумат мактабларига бермакчи бўлди. Оҳ... фақат пул йўқ эди! Шу пулсизлики жуда эзмакда ва бечора болани аллақанча фазл ва камолот, илм ва урфондан қуруқ ва маҳрум қўймоқда эди!\nНочор муаллим афандиси ила баробар ёрдам қилмакларини ўтунмак учун шаҳар мўътабарони ҳузурларига бордилар. Баъзи бойлар муаллимнинг қиёфасини кўрган ҳамон эшигидан кирғузмасдан ҳайдамакда ва баъзилари қабул қилмакда эди, баъзи бирлари эса, Муҳаммадиёрнинг чиройликлигига қизиқуб бирмунча ойлик ила ўзига мирзалик ва маҳрам¬ликға сўрамакда эди. Фақат бизим Ҳожи Аҳмад буларнинг қиладирган кирдикорларидан хабардор бўлгани учун севикли ўғлини бермас эди. Бечора Ҳожи Аҳмад бойлардан ёрдам умид қилмакни ташлаб, бошқа йўллар изламакда эди. Бу вақтда шаҳарда катта тўйлар бўлмакда, қиморбозлар, мастлар бир-бирларин пичоқлашуб, инсон қонлари «жаҳолат!! жаҳолат!!!» деб оқмакда эди!.. Бирдан-бир бўлган шогирдларга ёрдам жамияти ақчасизликдан тўқтаган эди!\nБу орада муаллим афанди кетмоқчи бўлуб ҳозирланди. Кеч соат 9 ларда Ҳожи Аҳмад ўғли ила биргалашуб муаллим афандини кузатмак учун вагзалга чиқдилар. Кузатуб қайтуб ётканда бир жойда қиморбозлар пул талашуб мушлашмакда экан. Ҳожи Аҳмад келуб насиҳат қилуб айира бошлагандан сўнг, бириси келуб Ҳожи Аҳмадни бўғуб ўлдурди ва Муҳаммадиёрни ярадор қилди. Ҳожи Аҳмад ўлур вақтида Муҳаммадиёрга қараб:\n— Ўғлим!.. Мерос сен... га... ўлтурган... жой... Васиятим... ўқу... ў... қу... ўқу... ўқу... Мен... р-р-р... зомен, — деб жон таслим қилди.\nМуҳаммадиёр ўлдурувчиларнинг бир-иккисин тануб, ҳар нима қилуб бўлса ҳам ўч олмоқни қасд қилуб кўрди. Лекин отасини ўлдурувчилар булар бўлмай, балки жаҳолат эканлигини ўйлаб тинчгина отасини кўмди. Ва ўзи жаҳолат ила чиндан олишмоқга қарор қилди. Жаҳолат ила олишмоқнинг қуроли, асбобини эса отаси айтуб кеткан эди. Яъни, жаҳолатга қаршу тўп, милтиқ, топонча, ханжар, ўқ-дору ёлғуз — ўқув, ўқув, ўқув эди!!!\nБир тарафдан отасининг ваҳшиёна бир суратда ўлдирилғонлигини ва бир тарафдан илм ва маърифат ила дунёга ном чиқарғон ватани Туркистоннинг жаҳолат дарёсида севина-севина сузганини кўрган Муҳаммадиёр хафачиликдан сил(чахўтка) касалига йўлуқди. Тамом сил бўлуб етмаса ҳам, силлик асари юзинда зоҳир бўла бошлади. Бу орада шаҳарда бир катта ўт чиқуб, мусулмон маҳаллалариндан 6-7 маҳалла куюб, мусулмонлар соҳиблари кўчаларда оч-яланғоч қолдилар. Ўртада бир армани мағазини куйган бўлса ҳам, армани мағазинини истрахавайт* этдирилганликдан зарар оз эди. Оҳ... бизнинг мусулмонлар-чи? Бизнинг мусулмонлар истрахавайтнинг нималигин билмайдурлар эди. Билганлари ҳаром, деб қилдирмаган эдилар... Бу ҳолларни кўрганда одам қандоғ чидаб туролсун? Қайси виждон бунга таҳмил* қилсун? Бечора Муҳаммадиёр бу ҳолларни кўруб касали яна зиёдаланмакка бошлади. Шаҳарнинг янги шаҳар қисмида «Ибрат» номли театруда «Ичкулик ва анинг ваҳим натижалари» ном ибратли бир картина* кўрсатилур эди. Ҳар қанча ҳолини билса ҳам чидай олмади. Бу бадбахт ичкулик натижасини кўрмак учун ошиқуб кечни кутди...\nНиҳоят, оқшом намозидан сўнгра пиёда «Ибрат» театрига қараб юрди. Театр ичкарисинда «Ичкилик ва анинг ваҳим натижалари»ни кўрсатуб ярмига етканда, театру боғида бир топонча овози чиқди... Картина тўқталиб, ҳамма халқ ташқарига югурди. Бечора ҳолсиз Муҳаммадиёр ҳам халқ орасида ташқарига чиқмоқда эди. Чиқди. Қайси кўз билан кўрсун!.. Шаҳарнинг мусулмон бойлариндан иккисининг ўғли театру боғчасида маст ҳолда қарта ўйнаб ўлтуруб озгина пулни талашуб туруб бириси топончасин чиқаруб бирисига отуб юборган. Отувчини ушлаб, мажруҳни хастахонага юборсалар ҳам, мажруҳ йўлда жон берган. Отувчи ҳам театру боғчасида бу ҳолга ҳайрон бўлуб ўз-ўзин отган...\nИкки мусулмон жаҳолат сабабли ёш-ёш бу дунёга видо қилдилар.\n«Ичкиликнинг ваҳим натижалари» ҳақиқат бўлуб кўрилди...\nБу ҳолларни кўрган Муҳаммадиёр ҳам ҳушсизликдан йиқилди. Муҳаммадиёрни политса шаҳар хастахонасига олуб борди... Муҳаммадиёрнинг отаси йўқ, онаси йўқ, қавм-қариндоши йўқ... ким келуб ҳолидан хабар олар?! Оҳ, ёлғузлик... оҳ, етимлик...\nОҳ, бунларга сабаб бўлғон жаҳолат... Кет! Йўқол!.. Ўл!..\nБир ой қадар шаҳар хастахонасида даволангандан сўнгра Муҳаммадиёр яхши бўлган эрди. Хастахонадан чиққан вақтда дўхтурлар даволанмоқ учун Қофқозияғача борарға ҳам шул тарафларда туруб ўқурға тавсия қилдилар.\nМуҳаммадиёр пули йўқлигини куч ҳол билан дўхтурларға баён қилди... Дўхтурлар бироз мушоварадан* сўнг Муҳаммадиёрга бир хат бердиларки, бу хат билан бутун Қофқозия хастахоналаринда боруб даволануб ётса ҳам бир тийин ҳақ олинмас эди... Муҳаммадиёр хастахонадан чиқуб ҳавлисига келди... Ҳавлисида ҳеч ким йўқ: на ота бор, на она бор... не қўрқинч манзара!.. Ҳавлини 6 ойга бир русга 225 сўмға ижарага қўюб, кеч соат 7 да истансаға қараб юрувди, келса, пўезд кетган...\nEрта билан соат 9 даги пўездга қолди... Маҳзун ҳолда яна уйға қайтуб, ўз хонасидаги русда бир кечалик меҳмон бўлди...\nEрта билан соат 8 да истансаға чиқуб, пўездни кутуб турди. Ниҳоят, ХХ аср маданияти келди аждар каби пишиллаб, ҳар тарафга сув чочуб... Муҳаммадиёрни ватанидан айирмоқчи эди. Истансада бир ғариб манзара эдики, Муҳаммадиёрнинг кўнглини бузмоққа бошлади: бир мусулмон хуржун йўқотган! Бири боратурғон истансасин номини билмай, бошқа истансаға билет олуб қўйғон... ва шунга ўхшаш даҳшатли манзаралар олдида Муҳаммадиёр қотуб қолди. Ниҳоят, иккинчи зуванўк урилганда, чиқуб учинчи класдан* жой топуб ўлтурди. Ҳалиги қўрқинч манзаралар бунда андин ҳам зиёда ҳукм сурмоқда эди: бир мусулмон бириси билан урушуб бурни қонағон, бир мусулмонни пўезд маъмурлари тутуб олуб урадирлар... Муҳаммадиёр чидаёлмади. Пўезднинг ташқарисиға чиқуб тикка туруб истансани томоша қила бошлади. Бир армани Қофқознинг қоронғу гўшалариндан келуб, истансада дўкон очуб, бой бўлуб икки ўғлини ҳукумат мактабларида тарбия қилмакда... Ва ерли мусулмонлар эса топкан пулларин тўйға, жанозаға сарф қилуб фақирликда, хорликда қолмоқда эдилар. Яна кўнгли бузулди, яна диққатлик, оҳ... Ўйға ботди. Бир вақт учунчи зуванўк ҳам урулди. ХХ асрнинг отсиз аробаси юраман деб бир қичқируб, илгарига қараб ҳаракат қила бошлади... Яъни Муҳаммадиёр муқаддас ватанидан ажраб ёт элларға боруб, ёт бир маишатға* қараб юрар эди. Учинчи (клас — ред.) пўезднинг ичига кируб бироз ул тараф-бул тарафға айлануб юрди. Боши тамом Туркистон ҳақинда фикрлар, ўйлар ила тўлган эди... Бироздан бир овоз келди:\nҚаради. Ўзига тарбияи бадания таълим берган рус офитсери Пётр эди. Муҳаммадиёр боруб кўрушди ва офитсерга:\n— Қайға борасиз? — деди.\n— Мен бир аскарий иш билан иккинчи истансаға тушаман. Сиз қайда борасиз? — деб савол қилди. Муҳаммадиёр бироз ўйлаб тургандан сўнг:\n— Ўқумак... ўқумак... ўқумак учун, — деди.\nМуҳаммадиёрга «Отангиз саломатми?» деб офитсер бир савол беришиға қаршу, у кўзларидан ёш оқизуб:\n— Ўлди... — деб жавоб берди.\nБу сўзни эшитгач офитсер ҳам кўзларидан марҳаматли ёшларини оқузди. Муҳаммадиёр офитсердан бир дурбин сўраб олуб балқўнға* чиқди. Ватаннинг тупроғи устина сувларин чочуб, атрофларда ўтурган ерли мусулмонларнинг диққатин жалб қилуб юрмакда эди. Муҳаммадиёр дурбин ила узоқдаги тоғларга қараб туруб, кўз ёшларини оқузуб тоғларга ва ўзининг орқасида қолғон ватанига хитоб қилуб:\n— Эй, Чингиз ва Темур аскарларини кўрган қоп-қора тоғлар! Эй, ватаним Туркистоннинг эски даврини кўрган тоғ боболар!\nЧин айтинг! Бу йигирманчи аср маданиятини ҳам кўруб турубсиз! Ўн кунлик йўлни ўн соат қилғон бу йигирманчи аср маданиятининг айғирини кўруб ватандошларим нимага оғизларин очуб қоладилар? Нимага бу маданиятга кирмакка ўзлари ҳаракат қилмайдилар? Қачонгача икки ғилдиракли, кўчаларда сиғмайдирган аробалар?\nEй, ватандошларим! Қачонғача бу ғафлат? Нимага бунча хушёқмассизлар? Ахир сизлар ҳам одам-ку! Одамлардек ҳаракат қилингизлар! Кўз олдингизга келуб турғон илм ва маърифат мевасидан фойдаланмасдан нимага оғизларингизни очуб қараб турасизлар? Нимага бу ишларга киришмайсизлар? Уйқудан кўз очинглар! Уйқудан кўз очинглар! Уринунглар! Илм, маърифат ва ҳунар изланглар! Вақт етди, балки ўтди! — дер эди.\nКеч соат 7 да офитсер ила Муҳаммадиёр видолашди ва ўзининг жойига кируб уйқуга кетди.\nБир неча кундан сўнгра Муҳаммадиёр ўзини Бокунинг катта истансасида кўрди. Қўлида тугун ва бошқа нарсалари бўлмаганлигидан тезлик ила пўезддан тушуб, бир аробаға ўлтуруб шаҳар ичига қараб юрди. Мусулмон милиўнерлари, мусулмон бойлари, неча турли жамиятлари, бойларнинг хайрият йўлига милиўнлаб ионалари ила машҳур Боку шаҳри Муҳаммадиёрға ажиб туюлур эди. Бокунинг биринчи газиталаридан бўлғон ва бутун ислом шаҳарларига кетадирган кундалик (ўн саҳифа) «Қофқоз» номли газита идорасига кирди. Мудири ила кўришди. Мудирга ҳамма аҳволни очиқ тушундирди, у чорасига киришурман, деб жавоб берди. Муҳаммадиёр шаҳарни кезмак учун идорадан чиқди. Кеч бир милиўнер тарафидан шарқ усули меъморийсида бино қилинғон «Баҳри Ҳазар» номли нўмирда қўнди. Эрта бирлан машҳур бир китобхонадан бир нўмир «Қофқоз» газитасин олди. Бош тарафида шул эълонни кўрди:\nЖамияти хайрия исломия тарафидан қўшнимиз бўлғон Туркистондан илм излаб келгучи 14 ёшлик Муҳаммадиёр исмли бир диндошимизни ҳукумат мактабларига бериб, жамияти хайрия ҳисобига ўқутмоқчимиз. Шул тўғрида бу кун кеч соат етти яримда «Жамияти хайрия»да мажлис бўладур. Муҳтарам аъзоларнинг мазкур вақтда кеч қолмасдан ҳозир бўлмаклари керакдир. Муҳаммадиёр афанди ҳам ҳозир бўлсунлар!</и>\nEҳтиром ила жамият мудири...\nКеч соат етти яримда бироз аъзолар маслаҳат қилғонларидан кейин Муҳаммадиёрни олий таҳсилигача жамият ўз ҳисобига ўқутмоқға қарор берди. Ўқушни тамом қилғондан ке¬йин икки йилғача Боку ва атроф қишлоқларда лексия ўқумак шарт қилинди. Эмди Муҳаммадиёр бахтиёр ўлмиш ва бахт қушини қўлига қўндирмиш эди.\nБунча торткан машаққатларининг мевасин бундан кейин еяжак эди.\nВатан ва миллатина моли ва жони ила хизмат қилажак эди...\nЎз ватанидан ва ўз ватандошларидан ёрдам кўрмаган Муҳаммадиёр Боку ёшларининг ҳимматлари ила умидига етушди. Яъни, шаҳар мактабига дохил ўлди. Демак, энг муқаддас амалига етди. Энди оз бўлса ҳам ўзини хор қилғон ватан ва ватандошлариға хизмат қилажак эди. Муҳаммадиёр қайда бўлса ҳам ўз ватанини, ўз юртини ва ўз жойини тушунар ва йиғлар эди. Бир кун кеч, аср вақтида шаҳар боғчасига кируб, искамияда ўлтуруб газита кўрар эди... бир ерига кўзи тушди. Кўрдики:\n<и><б>«ТУРКИСТОНДА БИРИНЧИ МАРТАБА ТEАТР»</б></и>\nЎқуб битирди-да, шодлиғидан қайда ўтурганини унутуб сакрарга бошлади... Шул вақтда ёнига Боку ёш муҳаррирлариндан* бир дўсти келуб ўлтирди. Муҳаммадиёрнинг сакраганини кўруб ҳайрон бўлди, этагиндан тортуб искамияга ўлтурғузуб:\n— Муҳаммадиёр афанди! Нима бор бу қадар севинч? — деди.\n— Туркистонда биринчи м...м...м...м...артаба тиа...т...т...т...тр, — деди-да, фикрға толди. Бокули муҳаррир бироз ўтуруб, туруб кетди. Муҳаммадиёр бир вақтда туруб қараса, кеч соат 12 бўлубдур. Боғчада ҳеч ким қолмоғон. Муҳаммадиёр туруб боғчадан чиқди. Имтиҳон вақти яқин бўлдиғидан Муҳаммадиёр кеча ва кундуз ҳаракат билан чалишмакда эди. Ниҳоят, имтиҳон бўлуб ўтди. Муҳаммадиёр биринчи бўлуб ўтди. Муҳаммадиёр биринчи бўлуб имтиҳон беруб чиқди. Муҳаммадиёр кеча-кундуз тинмай ҳаракат қилғонликдан енгил бир хасталик арз бўла бошлади. Табиблар тавсияси ила Боржўм сувларига боруб бир ой қадар даволануб, тузалуб қайтди. Яна шул Боку жамияти хайриясининг ёрдами ила Муҳаммадиёр Боку гимназиясига кирди. Муҳаммадиёр гимназияға киргандан кейин гимназия дарслариға шул қадар муҳаббат қўйдики, байрам кунларида ҳам чиқмас эди. Соат ўтди, кун ўтди, йил ўтди... Муҳаммадиёрнинг гимназиядан ҳам чиқар вақти етди. Ниҳоят, имтиҳон ҳам бўлуб ўтди. Гимназия имтиҳонида ҳам Муҳаммадиёр биринчи чиқуб олтун медал олди. Яна Жамияти хайрия ёрдами ва Боку бойларининг ҳимматлари ила Петрўғрад дорилфунунининг тиб шўъбасига кирди. Муҳаммадиёр дорилфунунға киргандан сўнг иккинчи йили ватани Туркистоннинг мадраса шогирдлари ҳаётиндан олуб «Умрлик шогирдлар»1 номли бир рўмон ёзди. Рўмони 12 жузъ* бўлуб, Туркистонда ҳануз мундоғ миллий маишатдан олинган катта рўмон чиқмағон эди. Ҳаттоки бу рўмон Петрўғрадда мунташир* рус журналларидан бирисида русча таржима этулуб босилди. Бу рўмон шундай моҳирона ёзилғон эдики, мадрасада қирқ-еллик йил турганда ҳам мундоғ яхши ва шогирдларнинг мадрасада ўқумай самоварларда давр сурғонликларини ёзмоқ мумкин эмас эди. Дорилфунунни тамом қилуб чиқишиға бир йил қолғонда пойтахт, чунончи, Маскав ва Петрўғраддағи туркистонли маскавчи бойлар ҳаётидан олуб «Пойтахт меҳмонлари» номли бир театру китоби ёзди. Бу китобда илмсиз бойларнинг пойтахт нўмирларинда тил билмай, илм билмай ва ажнабийлар тарафиндан ўзлариға қилинғон ҳақоратлар ғоят моҳирона суратда кўрсатилмиш эди. Бу китобни ҳам Муҳаммадиёр ўзи русча таржима қилуб нашр қилди. Петрўғрад театрулариндан бирисида баъзи бир истудент рафиқлари ила ўзининг маишатини таъмин қилмоқ учун саҳнага қўюб, китобда энг биринчи бўлғон хўжайин рўлини Муҳаммадиёр ўзи олуб, кўб олқишларға музоҳир бўлди. Бир театрдан расхўддан ташқари ўз маишатиға соф фойда бўлуб 3000 сўм қадар қолди... Ниҳоят, имтиҳон вақти етуб, Петрўғрад дорилфунунининг тиб шуъбасидан биринчи бўлуб имтиҳон беруб, дўқтурликка шаҳодатнома олди... Яна ватаниға қайтмади. Бокудаги ҳимматли бой ва ўзининг театрдан олдиғи пуллари ила бу туркистонли шогирд Швейтсария (Исвейчара) дорилфунунлариға тажриба учун югурди. Петрўғрад вағзалинда кечки пўезддан бутун мактаб орқадошлари Муҳаммадиёрни узатмақдалар эди. Бир тур¬кистонли камбағал бола ҳаракат ва ғайрат орқасинда Русия улуғ мактабларин битируб Оврупонинг энг олға кетган мамлакатларидан Исвейчараға ўқумоққа кетадур...\nМана ғайрат самараси, мана ғайрат меваси, мана ҳаракат гуллари... ибрат... ибрат... ибрат... Мана «Жамияти хайрия» фойдаси, мана иттифоқлик самараси, мана бирлик меваси...\nБизнинг Туркистон боласи ниҳоят «маданият йўрғаси» ила Исвейчаранинг пойтахтиға боруб дорилфунуннинг тиб шўъбасина сомеъ ёзилди. Бечора шогирд 7 сана Исвейчарада очлик ва тўқлик билан сабр ва сабот ила турди. Ниҳоят, Исвейчарадан ҳам қайтарға йўлға чиқуб Италиё — Туркия — Румониё— Булғориё тупроқлари ила айлануб Одесга, Одесдан тўғри Тошканд ва Тошканддан Бокуға келди. Боку вағзалинда бутун Боку ёш зиёлилари Муҳаммадиёрни қарши олуб ўзининг маънавий отасиникиға олуб тушушуб, Муҳаммадиёрнинг шарафина 50-60 кишилик бир зиёфат беришдилар. Муҳаммадиёр Бокуда очилғон Ислом тиб қурсинда 3 йил муаллимлик қилуб, ўз ватани Туркистонга қайтмоқчи бўлди. У андаги маънавий отасиндан рухсат олуб, жаҳолат дарёсинда севина-севина сузмакда бўлган ватани Туркистонга қайтуб, қўлдан келган қадар хизмат қилмоққа маслаҳат сўради. Маънавий ота рухсат беруб, кечки парахўд искаласида* Боку ёш зиёлилари узатмоқдалар эди. Маънавий ота устиға «Боку ёдгори» ёзилғон бир олтун соатни Муҳаммадиёрга беруб, андағи зиёлиларға қараб бир қисқа нутқ ўқушини Муҳаммадиёрдан тилади. Муҳаммадиёр парахўд устидан туруб зиёли ёшларға хитоб қилуб, қисқача бир нутқ ўқуди. Ҳозирдан Муҳаммадиёрни чучук овозлари ила олқишлаб, чечаклар ирғитмоққа бошладилар. Ниҳоят, парахўд ҳуштак беруб, денгиз сувларини тўлғаландируб Туркистонға қараб юрди...\nМуҳаммадиёрнинг парахўд устида зиёлиларға хитобан ўқуган нутқи:\n— Эй, маънавий акаларим! Эй, маънавий оталарим!..\nМен бир фақир шогирд эдим, кенг Туркистоннинг энг қоронғу гўшасиндан илм ва маърифат истаб шаҳрингизға келдим. Сиз ҳимматлуларнинг ҳиммати миллатпарвароналарингиз ила таҳсилимни Русия дорилфунунларидан ўтуб, Оврупо дорилфунунлариға қадар еткуздим. Ишта бу ҳаммаси «Жамияти хайрия» ва «Нашри маориф» жамиятларининг самарасидур. Мен ҳам ватанимга бордигим ила қўлларимни шуморуб жаҳолатда қолган қардошларингизни уйғотмоқ ва турғузмоққа ғайрат қиламен. Маънавий шаҳрим бўлган Боку ва маънавий ака ва оталарим бўлган сизларға самимий ташаккурларимни арз эдуб, у жаҳолат дарёсининг аждар ва балиқлари бўлган биз туркистонлиларнинг уйғонмоқимиз ва йўл топмоқимизға ёрдамлашмагингизни ҳаммаларингиздан рижо этаман. — Сўзи шул ерга келганда, парахўд секин-секин қўзғалмоқда эди. — Хайр яшангиз, соғ ўлунгиз оталарим, акаларим ва суюклу оғаларим! — деб нутқини битирди.\n«Маданият балиғи» сувни ўртасиндан ёруб бир доҳийни ва бир ходимни ватаниға судраб олуб кетар эди. Ниҳоят, латиф ҳаволи баҳор фаслида дарахтлар чиқарғон барглар каби кўм-кўк, миллат дардида ё бирорта нозанининг ишқида ва ё бирорта хонимнинг чангалида эзилуб юраклари қизил гул каби тўлганларга энг биринчи тасалли берадирган ва онларға буюк руҳ ва умид берадирган тўлқунли денгиздан ваҳший (ёввойи) одам деган бир нарса яшаган ер юзиға чиқди. «Маданият йўрғаси»ға минди. Қани ҳалиги юмшоқ латиф ҳаволи денгизлар ва сувлар? Қани ҳалиги денгиз сувларин тўлқунлатуб юрадурғон шамоллар? Қани 3 — 4 йил аввал Исвейчарада, Франсияда, Италиёда, хусусан, Алп тоғларида кўрилган латифликлар? Қани Алп тоғлари устида ишлаб топган пулиға ва дунёсига тўй қилмай, улоқ чопдирмай, бачча ўйнатмай, эшон-муллаларға ва қорни йўғонларға ялтираган тўнлар кийгузмай суюклу ўғлини ўқутган ва тарбия қилган Исвейчара қишлоқилари? Қани 7-8 қабатлик зийнатлик тоғлар қадар хоналар? Ҳозир онлар йўқ! Они ўрниға пастгина хашак ва лойдан ясалган бинолар ва онларда сафил бир ҳолда яшаган мусулмонлар! Топганин бачча, улоқ ва ичкулукка ҳам домла-ешон ва бойларга шалдиратуб тўн ва зарбоблар берган, бойлар қўлинда қул ҳукмида бўлуб юрган ўзбеклар, қозоқлар, туркманлар ва ҳаммаси мусулмонлар...\nОҳ... Оҳ!.. Бу разолат ва бу сафолатни ўз миллатида, ўз халқида кўруб, тараққий ва тамаддунларни кўрмак, кўбни билган, кўбни кўрган ва ҳамма нарсадан хабардор Муҳаммадиёрға ғоят оғир туюлур эди... Баъзи вақтларда кўзиндан ёшлар оқар эди. Онинг устига вағўн ичинда пиш-пиш ухлаган ва билет йўқотуб кандўктурлардан таёқ еган бетартиб яна мусулмонлар эди. Ортуқ Муҳаммадиёр сабр қилуб тура олмади. Пўезднинг балқўниға чиқуб узоқларда кўрунган ҳайбатлик қоп-қора ва устларига кўм-кўк майсалар ўсуб чиққон тарихий тоғлар, ота-боболарининг даврларинда онларга буюк-буюк қалъалик ҳукмини олган тоғлар, тепаликлар, баландликлар, сувлар, ўрмонлар, дарахтзорлар ва қумзорларни ялтираган кўзлари ила томоша қила бошлади. Чиройлик манзаралари — узоқ-узоқ, буюк-буюк, яшил-яшил ва баланд-баланд тоғлари Исвейчарадан кам эмас эди. Наҳр-наҳр оқуб турғон сувлари ва нима экса шуни олса бўладурғон маҳсулдор тупроқлари ила Амриқодан ҳеч камлиги йўқ эди. Илмсиз бойлари, жоҳил олимлари, ёлғон эшонлари ва исрофнинг кони бўлуви ила ҳеч бир нарсаға ўхшамас эди... Хитойлар ҳам бу даража ялқов(хушёқмас) эмас эдилар!..\n«Халқ ўз фойдасин англаса, миллий мактаб ва мадрасалар очса, Оврупо дорилфунунлариға болаларин юборса, дўқтур, адвокат, муҳаррир ва ҳунарманд, савдогарлар ва муҳандис (инженер)лар чиқса, бунларнинг ҳар бири ўз вазифаларинда туруб ишларин тартиби ила юргузсалар ва хал¬қимизнинг фойдасини кузатсалар, нақадар олий ва нақадар гўзал бўлур эди!» деган хаёллар кўнглига келур эди. Фақат бунларни бўлишиға кўзи етмас эди. Чунки борган сари орқага қараб кетмакдамиз... тараққий асари ҳеч кўрулмасдан бир тараққийға минг таданний* тайёр турадир.\nЙўқ, йўқ! Фақат Муҳаммадиёрга ўхшаган зиёлилардан ҳар шаҳарда бир-икки чиқа бошласа, вужудга чиқар эди, деярга ҳам бўлур эди... Муҳаммадиёрнинг ўз шаҳриға келгунча хўб шу фикрлар ила боши айланди...\nЎз шаҳрининг истансаси кўруна бошлади. Ниҳоят, истансаға ҳам келуб тушди. Юруб-юруб яна ўз ватани ва ўз жойига келди. Муҳаммадиёр кетгандан бери ўз шаҳридан ҳам 5-10 зиёли ёшлар етушган эдилар. Муҳаммадиёрни онлар кутуб олдилар. Аробаға ўлтурғузуб эски шаҳарга тўғри юра бошладилар. Шаҳарнинг руслар турадирган қисминда ажиб даражада ўзгаришлар: янги-янги нўмирлар, боғлар, боғчалар, магазинлар, тиатрулар, мактаблар, «Метрўпўл», «Роси», «Русия», «Масква» нўмирлари, йўллар тош, кўчалар кенг, электрик фонарлар Исвейчарага ўхшар эди!.. Фақат шаҳарнинг мусулмонлар турадурган қисми аввал қандай бўлса, яна шундай эрди! Яна хафалик. Муҳаммадиёр ўз ҳавлисининг олдига келуб тушди. Ҳовлисининг иморатларини Оврупо усулида солинган кўрди. Ул иморатларни солувчи у* 125 сўмға 4 ойға Муҳаммадиёрдан ижарага олувчи рус экан. Кируб Муҳаммадиёр русга ўзин танитди. Рус Муҳаммадиёрға қараб:\n— Сиздан мен муни ижарага 4 ойға олдим. Олти ой ўтди — ҳеч ким чиқмади, бир йил ўтди — ҳеч ким чиқмади. Учинчи йилда мен ушбу иморатни солдим. 5-10 минг сўм кетди. Фақат бундан уч йил аввал сарф қилган пулимни иморатингиздан чиқаруб олдим. Уч йилдан берли уч минг сўмдан 9 минг сўм фойда қилдум. Жойингизни тезлик ила бўшатуб бераман, ҳам қўлингизға 5 минг сўм пул бераман, қолганини афу этасиз, — деди.\n— Агарда жойингиз бўлмаса ўтуруб турунг. Менга ёлғуз шул жойдан икки адад хона берсангиз бўлур, — деса ҳам, рус:\n— Меним бошқа яхши катта жойим бор, шунга кўчаман. Мен сизга 9 минг сўм қилган фойдамни берсам ҳам бўлур эди, аммо 4 минг сўм орада баъзи ислоҳларига кетди, — деди.\nМуҳаммадиёр суюна-суюна ризо бўлди. Эртаси куни рус ҳовлисини бўшатуб, 5 минг сўм беруб кетди. Муҳаммадиёр кенг жойда роҳат-роҳат тура бошлади. Остидаги магазинларни яна ижарага қўюб, ҳукуматнинг рухсати ила юқори хонада бир хусусий шифохона очди. Бойлардан олуб, ҳеч нарсаси йўқ фақирларни пулсиз даволай бошлади. Ҳар куни 40-50 сўм дўқтурликдан ҳусули* бор эди.\nҚишлоқнинг бир еридан икки таноб келадирган бир боғча олган эди. Муҳаммадиёрнинг ғайрати ҳам худо берган бахти ила нефт (ёқиладирган ёғ) кони чиқди. Ҳозир Муҳаммадиёрға милиўнлар ила иш кўрурга тўғри келур эди. Бир тарафдан ўз ишларини йўлға қўюб, иккинчи тарафдан ёниға 5 — 10 миқдори зиёлилардан олуб рухсатли «Жамияти хайрия» очди. «Жамияти хайрия»га ўзи кўб оқча берди. Шаҳарда бир мусулмон қиротхонаси очилди. Учинчи йили Муҳаммадиёр ҳафталик «Ватан» исмли бир расмли журнал ила «Хабар» исм¬ли кундалик бир газита нашр этарга бошлади. Муҳаммадиёр бир ҳунар мактаби очарға ташаббуслар қилса ҳам, кўб монелар чиқуб они ўрниға ёзлик муаллимлар қурси очилуб, ёз вақтида муаллимларга ҳар хил таълим йўллари, тарбия усуллари ҳақинда ўқутмоқлар ва лексиялар бошланди. Шундоғ қилуб кичкина бир шаҳарда маорифхоналари кўпаймоқда ва бош¬қа шаҳарларга ўрнак бўлмакда эди. Бутун турк-тотор жаридаларинда Муҳаммадиёрни исми «дўқтур ходими миллат Муҳаммадиёр» аталмакда эди...


21:34 / 20.04.2016\nКўчада юрганимизда ҳеч кимни самокат ёки велосипедда кўрмаймиз. Лекин улар харидлар қилганимизда, қутилар, уй ҳайвонлари, гуллар ва бошқа кўплаб буюмларни ташишда яқиндан ёрдам беради. Самокатларнинг юк ташувчи моделлари камдан-кам учрайди. Шу сабабли, калифорниялик ишлаб чиқарувчи Nimble Scooters компанияси бу етишмовчиликни бартараф этиш учун Urban номли шаҳар самокатини намойиш этди. Унда 30х30 см майдонли юк учун махсус жой ажратилган.\nҲозирча фақат IndieGoGo орқали ишлаб чиқарилган учиш қурилмасининг оғирлиги 13.6 килограмни ташкил этиб, у автомобиль юкхонаси, поезд, автобус, идора ёки уйда бемалол олиб юришга мўлжалланган тахланувчи дизайнга эга. Самокат кўп жойни эгалламайди. Одатий ҳолатда унинг узунлиги 132 см, букилган ҳолатда эса - 86 смни ташкил қилади.\nУнинг юклар учун қурилган платформаси 23 килограммгача бўлган оғирликни кўтара олади. Рул қисмидаги тиргакда юкни ишончли маҳкамлаш ва боғлаш учун махсус арқонлар жойлаштирилган. Nimble Urban самокатининг уч турдаги модификацияси тақдим этилган. Асосий модель 149 доллар қийматида баҳоланган. Велосипедли тиргак ва текис устундан иборат самокат нархи эса 229 долларни ташкил этади. 279 долларга эса саватча ва текис устунли кўринишдагисини сотиб олиш мумкин.\nNimble Urban and friends from Nimble Scooters on Vimeo.


«ХАБАРДОР ЭДИГУ, АММО…» | "Xazina" газетасининг онлайн саҳифаси\nБугунги кунда тадбиркорлик тартиб-қоидаларини билмаган кишининг ўзи бўлмаса керак. Нишон тумани «Гулистон» маҳалласида яшовчи фуқаро Асрор Сиддиқов (исм-фамилия ўзгартирилган) ўзига тегишли савдо дўконида озиқ-овқат маҳсулотларини сотади. Савдо фаолиятида алкогол ва тамаки маҳсулотларини сотиш учун алоҳида рухсатнома талаб этилишини у яхши билади. Аммо алкогол ва тамаки маҳсулотларини сотиш учун махсус рухсатномаси йўқ бўлишига қарамай, тадбиркор ўз маҳсулотларини савдога киритди.\nНишон тумани Давлат солиқ инспекцияси томонидан ўтказилган рейд текширувида қонунбузар тадбиркор қўлга тушди. Унга нисбатан белгиланган тартибда далолатнома ва баённома тузилиб, умумий қиймати 1 миллион 965 минг сўмлик маҳсулотлар ашёвий далил сифатида вақтинча олиб қўйилди.\nҚАССОБМИ ЁКИ ҚАЛЛОБ?\nВилоятимиз аҳолиси гўшт ва гўшт маҳсулотларини кўп истеъмол қилиши билан ажралиб туради. Шундай экан, воҳамизда чорва моллари кўп сўйилади, қассобликни касб қилган, гўшт маҳсулотлари савдоси билан шуғулланувчилар сони ҳам анчагинани ташкил этади. Чунки, бу касбнинг даромади сермаҳсул, бир оиланинг тўкин-сочин ҳаёт кечириши учун етади. Хўш, бугунги кунда қассобларимиз қонуний фаолият олиб бораяптиларми?\nДеҳқонобод тумани «Истиқлол» маҳалласида яшовчи фуқаро Ш. А. бир неча йилдан буён қассоблик билан шуғулланиб келади. Лекин қонуний тарзда фаолият олиб боришни хаёлига ҳам келтирмайди. Бу ҳолат қассобга нисбатан туман Давлат солиқ инспекцияси ходимларининг тегишли тартибда далолатнома тузишига сабаб бўлди.\nЦЕХЛАР ФАОЛИЯТИ ТЎХТАТИЛДИ\nКосон туманидаги «Раимсўфи» ва «Этак» маҳалласида яшовчи фуқаролар ноқонуний йўл билан мўмай даромад топиш йўлига ўтишди. Тадбиркорлар давлат рўйхатидан ўтиб қонуний фаолият олиб боришни ўзларига эп билишмади. Айни пайтда улар бу ишларидан пушаймон эканликлари рост.\n«Раимсўфи» маҳалласида яшовчи Ш. Сатторовнинг ҳеч қандай ҳужжатсиз, яъни давлат хизматлари маркази рўйхатидан ўтмасдан, ноқонуний равишда пахта титиш цехи фаолияти билан шуғулланиб келаётгани зийрак солиқ ходимлари томонидан фош этилди. «Этак» маҳалла фуқаролар йиғинида яшовчи Ш. Бобоназаров ҳам ундан қолишмас экан. У ҳам ноқонуний равишда давлат рўйхатидан ўтмасдан пахта титиш цехини юритган.\nНоқонуний фаолияти фош бўлган бу фуқаролар қилмишларига яраша жазо олишди.\nТадбиркорлик фаолиятини амалдаги тартиб-қоидаларга асосан йўлга қўйилишини таъминлаш, ноқонуний тадбиркорлик хатти-харакатларининг олдини олиш мақсадида вилоят Давлат солиқ органлари томонидан қатор ишлар амалга ошириб борилмоқда. 2018 йил давомида вилоят солиқ органлари томонидан 318 маротаба рейд текширувлари (назорат тадбирлари) ташкил этилди. Тадбирлар давомида ноқонуний фаолият олиб бораётган тадбиркорлардан 617 миллион 584,9 минг сўмлик моддий қийматликлар олиб қўйилди.\n– Биргина Чироқчи туманида 38 маротаба назорат тадбирлари ташкил этилган бўлса, тадбирлар давомида 8 та яширин цехлар фаолияти йўлга қўйилганлиги, 14 та алкоголь маҳсулотлари, 2 ҳолатда нефть маҳсулотлари ва 15 та озиқ-овқат маҳсулотлари билан ноқонуний савдо юритаётган «ишбилармон»лар борлиги аниқланди, – дейди вилоят давлат солиқ бошқармаси шўъба бошлиғи Комил Элатов. – Вилоят миқёсида эса 93 та яширин цехлар, 44 та алкоголь маҳсулотлари, 25 та тамаки маҳсулотлари, 23 та дисклар, 6 ҳолатда нефть маҳсулотлари, 6 та заргарлик буюмлари, 2 та машина тураргоҳлари ва 119 ҳолатда озиқ-овқат ва ноозиқ-овқат маҳсулотлари билан ноқонуний фаолият юритилаётгани маълум бўлди. Бундай қонунбузарликларга нисбатан қонунда белгиланган тартибда чоралар кўрилди.\nВилоят Давлат солиқ бошқармаси Жамоатчилик билан алоқалар ва ҳуқуқий ахборот шўъбаси билан ҳамкорлик тайёрланди


Парҳез — «очлик эълон қилиш» эмас — Фарғона шифокори\n03.03.2020 01.03.2020 fsh.uz\nКундалик турмушда «озимоқчиман, парҳез қиляпман, умуман нон емаяпман, фақат мева ва салат еяпман» каби жумлаларни тез-тез эшитиб турамиз. Диета (парҳез) деганда кўпчилик инсонларни фикрига «фақат кам калорияли қайнатма, дамлама овқат ичиш ёки кам овқатланиш (озиш мақсадида)» деган тушунча келади. Аслидачи, парҳез нима? Диета грекча «diatia» сўзидан олинган бўлиб, «ҳаёт тарзи» деган маънони билдиради. Инсоннинг соғлом, узоқ ҳаёт кечириши учун тўғри ташкил этилган кун тартиби ва айниқса овқатланиш тартиби маълум аҳамиятга эга.\nПарҳезни белгилашда озуқа миқдори ва таркиби, унга кулинар ишлов бериш усуллари, организмнинг индивидуал хусусиятлари, минтақа, иқлим, фасллар, мавжуд хасталиклар, касбий омиллар каби кўрсаткичларни инобатга олиш зарур. Тиббиётда кенг қўлланиладиган 0 дан 15 гача булган парҳез столлари бирмунча умумийлаштирилган, оптималлаштирилган. Ушбу парҳез столини айрим жихатлари миллатимизнинг баъзи ўзига хосликларига мос тушмаслиги ҳам мумкин. Масалан бизни таомномамиз шарқий Осиё ёки Европа давлатлариникидан тубдан фарқ қилади. Бутун умр давомида бутунлай бошқа-бошқа меню бўйича овқатланиб келган икки хил шахс бир хил назология бўйича хасталанганда айнан бир хил парҳез столига амал килиши бироз мантиқсизлик бўлади. Тиббиётни отаси бўлган бобоколонимиз Абу Али ибн Сино қўлланмаларида инсон организми бир неча хил мижоз турларига ажратилган ва инсон ҳаёт тарзи, овқатланиш хусусиятларини шунга кўра белгилаш тавсия этилган.\nАфсуски, замонавий тиббиётда умуман мижоз деган атамани ўзи йўқ. Шунинг учун беморга парҳезни тавсия қилаётганда Абу Али ибн Синонинг «Тиб қонунлари» да келтирилган маълумотларни, беморнинг фикр ва ёндашувлари бўлса, уни ҳам инобатга олиш фойдадан холи бўлмайди. Зеро бундан уч минг йиллар аввал Суқротнинг: «ақлли, зийрак инсон ўзига нима фойда ёки зарарли эканлигини табибдан кўра яхшироқ билади» деган фикрида улкан маъно бор.\nМақола аввалида келтирилганидек, озиш мақсадида мутахассис билан маслаҳатлашмай, ўзича оч юриш ёки ўта кам калорияли, сифатсиз овқатланишга ўтиб олиш организмда бошқа хасталикларни келтириб чиқаради(камқонлик, асабийлик, юрак ва жигарда дистрофик ўзгаришлар, холецистит, гастрит, яра касаллиги, қабзият, колит ва ҳакозо). Зеро озишнинг энг маъқул усули — сифатли, етарли миқдорда озиқланган ҳолда, юқори жисмоний фаолликка эришишдир. Доимий жисмоний фаол инсон организмда ошиқча энергиянинг ёғ тўқима сифатида йиғилишининг олдини олган бўлади.\nвилоят кўп тармоқли тиббиёт маркази шифокори\n← Бугун Халқаро қулоқ ва эшитиш саломатлигини ҳимоя қилиш куни\nХитойда экзотик ҳайвонларни ейиш одатдагидек давом этмоқдами? →\n09.07.2019 fsh.uz 277\n03.08.2018 fsh.uz 930\n23.08.2019 fsh.uz 334


Лукашенко: «Ўтган йил бизларга ниқоб тақди,...\n16.01.2021 20:20 0 1614\nФото: «AP Images»\nЭски Янги йил муносабати билан ўтказилган шанба кунги қабул маросимида Беларусь президенти Александр Лукашенко баёнот беришича, гарчи дунё харитасида камтарона жойни банд этгани билан, Минск мустақил ташқи ва ички сиёсат юритишга қобил.\nЛукашенко икки йил бурун мамлакатни «тишлаб кўриш»га уринишларидан огоҳлантирганини ҳам эслатиб ўтди.\n«Вақт бизни синовдан ўтказди ва жавобини берди: муносибмиз», — таъкидлади президент.\nЛукашенко 2020 йилда Беларусга қарши қарийб уруш бошлашган деб ҳисоблайди: «Ўтган йил бизларга ниқоб тақди, бироқ айримларнинг юзидаги ниқобни сидириб ташлади».\nЛукашенко «бир-биримизни яхшироқ билиб олдик» деб ҳисоблайди, ёзади БелТА. Кимлардир ҳафсалани пир қилди, кимлардир, аксинча, таянч бўлди.\nСиёсат 18/12, 23:06\nАлександр Лукашенко Ўзбекистон Президентига қизиқ таклифини билдирди\nХориж 25/10, 22:02\nХавфсизлик кучлари Минскдаги намойишчиларга қарши махсус ускуналардан фойдаланди


Гино-В6 вагинал таблеткалар – medu.uz – Дорилар ҳақида маълумотлар ўзбек тилида\nГино-В6 вагинал таблеткалар\nHome Йўриқномалар Гино-В6 вагинал таблеткалар\nПрепаратнинг савдо номи: Гино-В6\nТаъсир этувчи модда (ХПН): клотримазол.\nДори шакли: вагинал таблеткалар.\nфаол модда: 100 мг клотримазол ФСША;\nёрдамчи моддалар: етарлича миқдорда (тўлдирувчилар).\nАТХ коди: G01AF02\nКлотримазол – имидазол гуруҳига мансуб синтетик антимикотик ва антитрихомонад воситадир. Препаратнинг таъсир механизми микроорганизмларнинг ҳужайра мембранасини ҳосил бўлиши учун зарур бўлган эргостерол синтезини тормозланиши билан боғлиқ, бу унинг ўтказувчанлигини бузилишига ва кейинчалик ҳужайрани лизисига олиб келади. Препарат шунингдек липосомаларнинг фосфолипид қобиғининг ўтказувчанлигини оширади, цитоплазма вакуолизациясини, рибосомалар миқдорини камайишига олиб келади. Бундан ташқари, клотримазол пероксидазалар фаоллигини сусайтиради, бу ҳужайрада водород пероксидини тўпланишини осонлаштиради, у эса унинг парчаланишида иштирок этади. Клотримазолнинг таъсир доираси дерматофитлар, ачитқи замбуруғлари, стафилококклар, эритразма қўзғатувчилари, трихомонадаларни ўз ичига олади.\nҚинга қўлланганда киритилган дозанинг тахминан 3-10% сўрилади. Жигарда фаол бўлмаган бирикмаларгача метаболизмга учрайди, сийдик ва ахлат билан чиқарилади.\nCandida тури ачитқи замбуруғлари ва/ёки Trichomonas vaginalis (кандидозли вульвовагинит, трихомониаз) чақирган генитал инфекциялар, Клотримазолга сезгир бактериялар чақирган генитал суперинфекцияларда қўлланади.\nВагинал таблеткалар 6 кун давомида қўлланилади, 1 таблеткадан суткада 1 марта, кечқурун ухлашдан олдин қинга чуқур киритилади. Даволаш ҳайз кўриш вақтида ўтказилмайди, даволаш бу давргача якунланиши керак. Зарурати бўлганида даволаш курсини такрорлаш мумкин.\nАппликаторларни қўллаш учун қўлланма:\nФиксатор А ни иложи борича чиқаринг. Вагинал таблеткасини В мосламага жойлаштиринг.\nАпликатор таблетка билан иложи борича қинга чуқур киргазинг (белда ётиб ва тиззаларни озгина букиб).\nҚинга таблеткани жойлаш учун иложи борича фиксатор А ни чуқурроқ итаринг. Аппликаторни чиқаринг.\nМуолажадан кейин В аппликатордан А фиксаторни чиқаринг. Иккала қисмини сув билан яхшилаб ювинг ва яхшилаб қуритинг.\nМаҳаллий реакциялар – гиперемия, қичишиш, санчиқ, кам ҳолларда – аллергик реакциялар бўлиши мумкин, гоҳида юборилган жойида ачишиш ҳисси.\nПрепаратнинг компонентларига юқори сезувчанлик, ҳомиладорлик ва лактация даврида қўллаш мумкин эмас.\nКлотримазол нистатин билан бир вақтда қўлланилганда, Клотримазолнинг фаоллиги пасайиши мумкин. Қинга юборилганида препарат амфотерацин В ва бошқа полиен антибиотикларининг фаоллигини пасайтиради.\nПрепаратни оғиз орқали қўлланилмайди. Ҳайз кўриш даврида вагинал таблеткаларни қўллаш мумкин эмас. Реинфекцияни олдини олиш учун иккала жинсий шерикни бир вақтда даволаш керак. Трихомониази бўлган беморларни муваффақиятли даволаш учун Клотримазол билан бир вақтда тизимли таъсирга эга бошқа дори воситалар, масалан, метронидозол ичга буюрилади. Жигар функциясини бузилишларида синамани эҳтиёткорлик билан қўллаш керак. Таблеткаларни шифокор тавсиясидан кейин қўллаш зарур.\nКлотримазолни юқори дозаларда қўллаш, ҳаёт учун хавф туғдирувчи бирон бир реакциялар ва ҳолатларни чақирмаган.\n100 мг дан вагинал таблекталар. Бир блистер 6 та таблетка сақлайди, бирламчи картон қутига, қўллаш бўйича йўриқномаси ва аппликатори билан жойланган.


28 июль куни «Ўзбекистон ҳаво йўллари» Миллий авиакомпаниясининг Boeing 787-8 Dreamliner йўловчи самолёти Тошкент-Нью-Йорк-Тошкент йўналиши бўйича биринчи марта тўғридан-тўғри парвозни амалга оширди. Шу муносабат билан Ислом Каримов номидаги «Тошкент» халқаро аэропортида «Орзу лайнери»ни тантанали кутиб олиш маросими бўлиб ўтди.\nЭкипаж командири Павел Моргачев, Boeing 787 парвоз отряди учувчи-инструктори Алексей Маркин ҳамда иккинчи учувчи Улуғбек Эшмуҳамедов «Орзу лайнери»ни Тошкент аэропортигача бошқариб келди.\nҚайд этиш керак, мазкур парвоз МАК ва Ўзбекистон авиацияси тарихида биринчи трансатлантик узлуксиз парвоз ҳисобланади.\n27 июль куни Ўзбекистон миллий авиакомпаниясининг Boeing 787-8 Dreamliner самолёти Тошкентдан АҚШнинг Нью-Йорк шаҳрига қўнишларсиз парвозни амалга оширганди. Уни «Ўзбекистон ҳаво йўллари» МАКнинг Парвозлар комплекси директори ўринбосари Сергей Ким, авиакомпания бош штурмани Станислав Гурфинкель, Boeing 787 парвоз отряди қўмондони Асаджон Турсунов, иккинчи учувчилар Рустам Қўрғонов ва Олимжон Узоқов таркибидаги экипаж бошқариб боришди.\nБугун, 28 июль куни бортида 243 нафар йўловчи билан ушбу самолёт иккинчи узлуксиз парвозни амалга ошириб, Ислом Каримов номидаги «Тошкент» халқаро аэропортига келиб қўнди. Экипаж командири Павел Моргачевнинг маълум қилишича, Нью-Йоркдан қўнишларсиз амалга оширилган парвоз 11 соат 20 дақиқа давом этган. Унинг сўзларига кўра, парвоз чоғида ҳеч қандай кўнгилсизликлар бўлмаган, йўловчилардан ҳам шикоят тушмаган. Барчаси кўнгилдагидек амалга ошган.\n«Кун.uz» мухбири Нью-Йоркдан Тошкентга биринчи марта тўғридан-тўғри парвозда учиб келган йўловчилар билан суҳбатлашганида, улар самолёт бортида хизмат кўрсатиш даражасини юқори баҳолаб, самолётнинг қулайлигини эътироф этишди.\nЗамонавий, барча қулайликларга эга ва энг сўнгги технологиялар билан жиҳозланган Boeing 787-8 Dreamliner самолётларида Тошкент-Нью-Йорк-Тошкент йўналишида узлуксиз парвозни амалга ошириш Миллий авиакомпания тарихида янги давр бошланганидан далолатдир. «Орзу лайнер»ларининг ушбу йўналишда эксплуатация қилиниши Миллий авиаташувчи йўловчиларига юқори даражадаги қулайликда Нью-Йоркка боришни таъминлайди. «Орзу лайнери»да Нью-Йоркка парвоз 12 соатни, Тошкентга қайтиш 11 соатни ташкил этади.\nЭслатиб ўтамиз, «Ўзбекистон ҳаво йўллари» МАК Boeing 787-8 Dreamliner ҳаво кемаларидан тижорат мақсадларида фойдаланишни 2016 йил сентябрда бошлади. Халқаро йўналишдаги илк парвоз 9 сентябрда Олмаота шаҳрига амалга оширилди. Бугунги кунда самолётларда Дубай, Деҳли, Амритсар, Истанбул, Тель-Авив, Сеул, Франкфурт, Москва, Куала-Лумпур, Сингапур каби шаҳарларга парвозлар амалга оширилмоқда.\nМАКнинг асосий мақсадларидан бири эса, келгусида самолётлар паркини янгилаш ва модернизация қилишдир. «Ўзбекистон ҳаво йўллари» МАК Американинг Boeing корпорацияси билан яна 4та Boeing 787-8 Dreamliner самолётини харид қилиш бўйича шартномани имзолагани юқоридаги фикр тасдиғидир. Бу самолётлар 2019 йилда Ўзбекистонга олиб келинади.\nТошкент кўчасида топилган номаълум иморат тарихи Черняевга алоқадор


27 октябр 2020, Тошкент вақти: 17:37\nТуркиядаги Ардахан университети профессори Ботир Матëқубов президент Шавкат Мирзиёевнинг Туркия ташрифи муносабати билан ўзбек-турк алоқаларининг шу кундаги аҳволи ва истиқболлари ҳақидаги фикрлари билан ўртоқлашди.\nСуҳбатдошга кўра¸ “Туркия миллий кутубхонаси янги биноси эшигидаги лентани қирқиб бу масканни рамзий очиб бериш Ўзбекистон президентидан сўралгани” ўзига хос дипломатик эҳтиром тимсолидир.\nУзоқ йиллар Ўзбекистон Маданият вазирлиги тизимида мулозим бўлиб ишлаган Ботир Матëқубов Фарғона вилоят Ўлкашунослик музейидаги асар ўғирланганидан ташвишга тушган санъатшунослар билан ҳамфикр эканлигини билдирди.\nПрофессор Матëқубов Маҳалла ва оилани қўллаб-қувватлаш вазирлиги ташкил этилгани мавусида ҳам гапириб¸ бошқарув тизими сони ошишини самарасиз эканлигига эътибор қаратди. Суҳбатдош ўз сўзига “Чўпон кўпайса қўй ҳаром ўлади” деган халқ мақолини ҳам қўшди.\nПрофессор Ботир Матëқубов билан суҳбат\nЎзбекистон Ташқи ишлар вазири Бокуда Туркий кенгашда иштирок этди


Седатив ва уйқу чақирувчи моддаларга тобеликни даволаш баённомалари\nСедатив ва уйқу чақирувчи моддаларга тобеликни даволаш баённомалари Бош сахифа\nКасалликлар Халқаро таснифи бўйича коди (КХТ -10) – F13.2.\nСурункали ривожланувчи касалликлар гуруҳи бўлиб, седатив ва уйқу чақирувчи моддалар истеъмоли миқдори кўпайиб борадиган патологик мойиллик, уларни қабул қилиниши тўхтатилганида - абстинент синдроми, сурункали суиистеъмолдаги соматоневрологик ва ижтимоий оқибатлари билан тавсифланади.\n2. Беморларни танлаб олиш:\nБаённома дастурига асосан беморларга ташҳис қўйилган вақтдан бошлаб кечиктириб бўлмайдиган ёрдам кўрсатилади. Қўшимча соматик касалликлар аниқланган, ёши қайтган беморларга алоҳида эътибор бериш керак.\n3. Седатив ва уйқу чақирувчи моддалар турлари:\n- барбитур кислотаси бирикмалари (натрий этаминал, натрий амитал);\n- бензодиазепинлар (диазепам, феназепам, нитразепам, хлордиазепоксид, лоразепам, алпразолам, клоназепам ва б.)\n- бошқа кимёвий гуруҳлардаги уйқу чақирувчи моддалар (зопиклон, золпидем ва б.)\n4. Седатив ва уйқу чақирувчи моддаларга тобелик ҳолатининг таснифи:\nКлиник кўринишининг оғирлик даражаси бўйича:\nI – биринчи (бошланғич) босқич;\nII – иккинчи (ўрта) босқич;\nIII – учинчи (охирги) босқич.\nТоксикоманиянинг ижтимоий оқибатлари:\n- ўрта оғир;\nТоксикоманиянинг соматоневрологик оқибатлари.\n5.\tТашҳислаш мезонлари:\nКасалликнинг анамнез маълумотлари (субъектив ва объектив анамнез) ва клиник кўринишини таҳлил қилиш.\n6. Дифференциал диагностика:\nБошқа психоактив моддалар суиистеъмолида учрайдиган руҳий ва хулқ-атвор ўзгаришлари билан таққослаш керак.


Қозоғистонда «Борат» фильмидаги ибора реклама роликларида сайёҳларни жалб қилиш учун ишлатилди (видео)\n«Казакҳ Тоурисм» миллий компанияси «Борат: кейинги фильм» фильми чиққанидан икки кун ўтгач, ўз саҳифаларида реклама кампанияси учун Саша Барон Коэннинг қаҳрамони - қозоғистонлик журналист Борат Сагдиевнинг "Very Nice!" (Жуда яхши) Иборасини ишлатган видеони тақдим этди.\nВидеонинг тавсифида шундай дейилган: “Эҳтимол, сиз бу ер ҳақида эшитгансиз ва бу сиз тасаввур қилганингиздан яхшироқ. Замонавий метрополдан бир оз узоқроқ масофада чексиз даштларни, қум ва эпик тоғ чўққиларини қаердан топишингиз мумкин. Одамлар шундай дўстонаки бир неча салом-аликдан кейин сиз уларнинг тўйларида меҳмон бўлишингиз мумкин. Сиз бу ажойиб жойни қандай қилиб сўзма-сўз икки сўз билан тасвирлаб бера оласиз? Бир донишманд айтганидек: “Very Nice!“\nNew York Times газетасининг ёзишича, Олмаотада саёҳат бюросини очган америкалик Деннис Кин ва унинг ҳамкасби Эрмек Утемисов Kazakh Tourism компаниясини ушбу иборани ишлатишга кўндиришган. Миллий компания ўз розилигини берганидан сўнг, улар ушбу ғоя учун ихтиёрий равишда иштирок этишди ва реклама тайёрладилар.\nҚозоғистонда 2006 йилда «Борат: Қозоғистоннинг улуғвор халқи манфаати учун Америка маданиятини ўрганиш» фильмининг биринчи қисми чиқарилгандан сўнг, бу «халқни ҳақорат қилиш» деб ҳисобланган. Кейинчалик, ўша пайтда, мамлакат президенти Нурсултон Назарбоев фильмга ҳазил билан муносабатда бўлишга чақирган ва Қозоғистон ташқи ишлар вазири Ержан Казйханов «Борат» туфайли Қозоғистонга сайёҳлар оқими ўн баравар кўпайганини маълум қилган.\nФильмнинг иккинчи қисми, худди биринчи қисмидек, Қозоғистонда ноаниқ реакцияга сабаб бўлди. Ўтган дам олиш кунлари Нур-Султонда фильм намойишига қарши митинг бўлиб ўтди. Аввалроқ, 10 мингдан ортиқ одам трейлер чиққанидан кейин фильмни бекор қилишни талаб қилиб, онлайн петицияга имзо чекишган эди.\nҚозоғистон туризм кенгаши раиси ўринбосари Қайрат Садвакасов “New York Times” газетасига берган интервьюсида премьерадан олдин фильмни кўрмаганлигини, аммо видеолавҳада ишлатилган шиорга қозоғистонликларнинг муносабатидан хавотирда эмаслигини айтди, чунки туризм соҳаси аслида ўз ишини тўхтатиб қўйди. Унинг сўзларига кўра, улар Коэн билан ишлашни хоҳлашади ва эҳтимол ундан Қозоғистонда фильм суратга олишларини сўрашади.\nЯқинда Қозоғистон Ташқи ишлар вазирлиги «Борат» фильми тижорат лойиҳаси эканлигини ва фильм муаллифлари расмийларнинг норозилигига сабаб бўлганлигини эълон қилди. «Аслида фильмда ирқчилик ва ксенофобиянинг аниқ бир шакли бор. Бизнинг фуқароларимиз очиқчасига ирқчилик хуружларидан ҳақли равишда ғазабланмоқда», — дея таъкидлаб ўтди департамент.\nKazakh Tourism 2017 йилда ташкил этилган ва мамлакатнинг туризм бўйича бренд менежери ва Маданият ва спорт вазирлигининг филиали ҳисобланади.\n«Борат» фильмлари Қозоғистон фуқароси Борат Сагдиевнинг АҚШга келиб, маҳаллий ҳамжамият билан танишиши ҳақида ҳикоя қилади. Биринчи фильм кассалардан 260 миллион доллардан кўпроқ пул ишлади, Барон Коэн “Энг яхши комедиячи” учун «Олтин глобус» мукофотига сазовор бўлди.


Лариса Москалева янги гуруҳ ташкил қилди - 05.08.2016, Sputnik Ўзбекистон\nЛариса Москалева янги гуруҳ ташкил қилди\nОлдин Марварид тахаллуси билан ижро этган Лариса Москалева LARA MIA & G-FORCE BAND гуруҳини ташкил қилди. 05.08.2016, Sputnik Ўзбекистон\n19:48 05.08.2016 (янгиланди: 19:54 05.08.2016)\n© LARA MIA & G-FORCE BANDLARA MIA & G-FORCE BAND\n© LARA MIA & G-FORCE BAND\nОлдин Марварид тахаллуси билан ижро этган Лариса Москалева LARA MIA & G-FORCE BAND гуруҳини ташкил қилди.\nТАШКЕНТ, 5 авг — Sputnik. 17 тилда қўшиқ куйловчи, таниқли Ўзбекистонлик ижрочи Лариса Москалёва ижодининг янги босқичига ўтди. Ижрочи турли миллат вакилларидан ташкил njgufy профессионал мусиқачилар билан биргаликда LARA MIA & G-FORCE BAND мусиқий гуруҳини ташкил қилди.\nАсли Тошкентлик бўлган ижрочи Россиянинг "Утренняя звезда" конкурсида ғолиб бўлган, 5 та мусиқий албом яратган.\n“Ўз ижод йўлимда, суперпрофессионал мусиқачилардан ташкил топган жамоа билан янги босқични бошлаяпман. Мусиқачиларидан ҳар бири бир неча асбобларда куй ижро эта олади. Уларнинг ҳар бири дунёнинг катта саҳналарида, буюк мусиқачилар билан биргаликда ижро этиш тажрибасига эга”, — деди Москалёва ўз мухлисларига.\nЛариса яқин орада ўзининг янги лойиҳаси ҳақида ва унинг қатнашчилари ҳақида батафсилроқ ҳикоя қилиб беришни ваъда берди.\nИжрочи янги гуруҳ билан биргаликда жаз услубида ижро этган биринчи қўшиғини тақдим этди:\nШуниси қизиқ-ки, эстрада қўшиқчиси спортда ҳам катта муваффақиятларга қозонган. Москалёва Ўзбекистонда таеквондо бўйича қора камар соҳиби бўлган биринчи аёл спортчидир.\nЛариса ўзининг яккахон қўшиқчилик вақтида Исроил, Германия, АҚШ, БАА, Покистон, Хитой, Озарбайжон, Украина, Белоруссия, Қозоғистон, Қирғизистон, Россия ва бошқа мамлакатларда гастроларда бўлган.


22:53 / 04.09.2016\nРоссия президенти Владимир Путин ва Туркия раҳбари Ражаб Тойиб Эрдўған G20 саммити доирасидаги учрашув вақтида Суриядаги вазиятни ҳамда икки томонлама муносабатларнинг турли жиҳатларини муҳокама қилишган. Бу ҳақда Россия президенти матбуот котиби Дмитрий Песков маълум қилди.\n«Улар етарлича узоқ вақт ўтиришди, делегациялар вакиллари ҳам. Шунингдек, ташқи ишлар вазирлари юзма-юз гаплашишди. Улар Сурия масаласида атрофлича фикр алмашишди», — дея Песковнинг сўзларини келтиради РИА Новости.\nУ сиёсатчилар барча форматларда янги қадамлар ташлашга тайёрланиш хусусида гаплашганини қайд этган.\nЭслатиб ўтамиз, G20 ("катта йигирмалик") – жаҳоннинг иқтисодий ва молиявий масалалари муҳокама қилинадиган энг катта музокаралар майдони бўлиб, жаҳоннинг энг иқтисодий ривожланган 20 мамлакатини ўз ичига қамраб олган. Ушбу 20 мамлакат ҳисобига дунё ЯИМининг 85 фоизи тўғри келади. 2013 йилда G20 форумига Россия раислик қилган эди. 2014 йилда – Австралия, 2015 йилда эса – Туркия.


Тадбиркор - элга мададкор\nШунга монанд, мамлакатимизда ҳам тадбиркорликни ривожлантириш, ишбилармонларга турли имтиёзлар бериш орқали фаолиятини қўллаб-қувватлашга катта эътибор қаратилмоқда. Мақсад аниқ - тадбиркор бойиса, ривожланса, яна янги-янги ташаббусларни амалга оширади, пировард натижада эса қўшимча иш ўринлари яратилади, ҳудудларда ишлаб чиқариш салмоғи ортади, хизмат кўрсатиш сифати яхшиланади.\nБуни Деҳқонобод туманида фаолият юритаётган тадбиркор Ваҳоб Норсафаров фаолияти мисолида кўрайлик. Фаолиятини бошлаганига унчалик ҳам кўп бўлмаган ишбилармон бугунги кунда қишлоқ хўжалиги, савдо ва хизмат кўрсатиш билан боғлиқ ўнлаб ташаббусларни амалга оширган. У ва оила аъзолари томонидан таъсис этилган "Реал Комфорт" ҳамда "Эко комфорт" хусусий корхоналари тасарруфида бугун икки қаватли замонавий савдо мажмуаси, уч юлдузли меҳмонхона, 168 ўринга мўлжалланган хусусий боғча, йилига 200 тонна гўшт етиштиришга ихтисослашган бўрдоқичилик комплекси, бир гектар майдонга эга писта ва яна бир гектар грек ёнғоғи боғи, иккита сунъий қопламали спорт майдончаси, ўнлаб кичик савдо, овқатланиш ва спорт-соғломлаштириш мажмуалари фаолият юритмоқда. Ушбу шохобчаларда юзга яқин кишининг иш билан бандлиги таъминланган.\nЖорий йилда эса тадбиркор яна бир йирик ташаббусни амалга оширди. Бу лойиҳа доирасида туманнинг Бешбулоқ маҳалласи ҳудудида 270 гектарлик янги писта плантацияси ташкил этилиб, 57 минг дона кўчат, орасига эса Кўҳистон ковраги экилди. Ҳудудни чорва молларидан ҳимоя қилиш учун майдон тўлиқ темир панжаралар билан ўралиб, 11 километр масофадан электр тармоғи, 6 километр йўл тортиб келинди.\n- Шунингдек, учта артезиан қудуғи, учта ҳар бири 250 тонна сиғимга эга ҳовуз қуриб, экинни сувлашни йўлга қўйдик, - дейди тадбиркор. - Бу ишлар учун жами 8 миллиард сўмдан ортиқ маблағ сарфладик. Лекин тўрт-беш йилдан сўнг йилига бундан бир неча маротаба кўп даромад олишни бошлаймиз. Бунга ишончимиз комил.\nТадбиркорнинг таъкидлашича, Кўҳистон ковраги яна тўрт йилдан сўнг доривор шира беришни бошлайди. Яхши ривожланган ўн-ўн бешта ковракдан бир кило доривор хом ашё олиш мумкин. Ҳозирги кунда эса экспортёр корхоналар бундай маҳсулот килосини 800-900 минг сўмдан харид қилмоқда. Энди 270 гектар майдондаги коврагу ундан олинадиган тонна-тонна шира ва келадиган даромадни ўзингиз ҳисоб-китоб қилиб кўраверинг.\nЭкилган писта буталари эса яна 7-8 йилдан сўнг мева туга бошлайди ва 700-800 йил давомида ҳосил беради. Ҳар гектар пистазордан 1 тоннага қадар сара маҳсулот олиш имкони мавжуд. Бугунги кунда бир килограмм пистанинг улгуржи савдодаги энг арзон баҳоси 100 минг сўм эканлигини ҳисобга олсак, тадбиркор 270 гектар пистазордан йилига 200 тоннадан маҳсулот олганида ҳам фақат шунинг ўзидан келадиган йиллик даромад 20 миллиард сўмни ташкил этади.\nХўш, тадбиркор эртага бу пулни нима қилади? Албатта, иқтисодий имкониятидан унумли фойдаланиб, яна янги лойиҳаларни амалга оширади, катта-катта завод-фабрикаларни қуради. Натижада эса яна юзлаб иш ўринлари яратилади, ҳудуд фаровонлиги ошади. Шунинг учун ҳам айтади-да "Тадбиркор - элга мададкор" деб.


Олий Мажлис Сенати / Сенат аъзоси / АБДУРАХИМОВА Фарида Юлдашевна\nЎзбекистон Республикаси Олий Мажлиси Сенатининг Ташқи сиёсат масалалари қўмитаси аъзоси.\nТошкент шаҳар ҳокимининг ўринбосари, хотин-қизлар қўмитаси раиси.\n1968 йилдан 1973 йилгача – «Ёш ленинчи» газетасида адабий ходим, техник котиба-машинистка. 1973 йилдан 1982 йилгача – Ўзбекистон журналистлар уюшмасида консультант, референт, сектор мудири. 1984 йилдан 1990 йилгача – Ўзбекистон журналистлар уюшмасининг Тошкент шаҳар ташкилотида масъул котиб. 1991 йилдан 1992 йилгача – Ўзбекистон журналистлар уюшмаси раисининг биринчи ўринбосари. 1992 йилдан 1995 йилгача – Ўзбекистон Республикаси Вазирлар Маҳкамаси маданият, оммавий ахборот воситалари ва туризм сектори мудири, ижтимоий масалалар бўйича бўлим сектори мудири, катта эксперт. 1995 йилдан 2004 йилгача – Тошкент шаҳар ҳокимининг оила, оналик ва болаларни ижтимоий муҳофаза қилиш масалалари бўйича ўринбосари, шаҳар хотин-қизлар кенгаши раиси.\n2009 йилн 27 декабрдан – халқ депутатлари Тошкент шаҳар Кенгаши депутати. Ўзбекистон ХДП аъзоси.\n1950 йил 11 августда Тошкент шаҳрида туғилган. Олий маълумотли. 1974 йилда Тошкент давлат университетини журналист мутахассислиги бўйича, 1984 йилда Тошкент олий партия мактабини сиёсатшунос мутахассислиги бўйича тамомлаган.\n1999 йилда «Дўстлик» ордени ва 2009 йилда «Фидокорона хизматлари учун» ордени, 1988 йилда Ўзбекистон Республикасининг Фахрий ёрлиғи, 2006 йилда «Ўзбекистон мустақиллигига 15 йил» эсдалик нишони билан мукофотланган.


Коронавирус ҳолатлари 300 га яқинлашди » Muzlik.uz - O‘zbekiston yangiliklari\nЎзбекистонда аниқланган коронавирус инфекцияси ҳолатлари сони 32 тага кўпайиб, 298 тага етди, дея хабар берди Соғлиқни сақлаш вазирлиги матбуот хизмати. Сўнгги кунларда аниқланган барча ҳолатлар стационар шароитларда карантин ҳолатида бўлган фуқаролар орасида қайд этилди, дея хабар берди давлат бош санитария инспектори Нурмат Отабеков брифингда. Унинг сўзларига кўра, ҳозирги кунда 100 мингдан ортиқ киши стационар ва уй карантинидадир. Жумладан, Вирусология илмий-тадқиқот институти клиникасида 85 нафар бемор бўлиб, улардан 22 нафарида пневмониянинг клиник белгилари мавжуд, 4 нафарининг аҳволи оғир, 1 нафарининг ҳолати эса ўртача оғир. Эпидемиология илмий-тадқиқот институти клиникасида эса 35 бемор даволанмоқда, улардан 1 нафарининг аҳволи ўртача, 1 нафарининг аҳволи эса ўта оғир. Аввал хабар қилинганидек, бугунги кунгача 25 бемор тўлиқ соғайди, 2 киши вафот этди.\nКоронавирус беморлари сони 173 кишига етди


Алвес Англияга йўл олади\n12:17 / 18.06.2017\n«Манчестер Сити» ва «Ювентус» Дани Алвеснинг трансфери бўйича келишувга эришиш арафасида. Mundo Deportivo, Corriere dello Sport ва The Sun нашрлари ушбу бразилиялик ҳимоячи Туриндан Манчестерга 5,7 млн евро эвазига трансфер қилиниши ҳақида ёзмоқда.\nАлвес «Ювентус»га «Барселона»дан 2016 йил ёзида эркин агент сифатида келиб қўшилганди. Футболчи ўтган мавсумда жамоасининг 33 учрашувида майдонга тушиб, 6 гол урди ва 7 голга узатма берди. У «Юве» билан скудеттони ютди, Италия Кубогида ғалаба қозонди ва Чемпионлар лигаси финалига чиқди.\nИгуаин тасодифан ким «Ювентус»дан кетиши ҳақида айтиб қўйди\nМанчестер Сити Ювентус Дани Алвес


Банк ходими танишининг 71,2 минг доллари ва 1 миллиард сўм пулини ўз эҳтиёжларига сарфлаб, чет элга қочиб кетди - zarnews.uz\nБанк ходими танишининг 71,2 минг доллари ва 1 миллиард сўм пулини ўз эҳтиёжларига сарфлаб, чет элга қочиб кетди\n2020 йилнинг июль ойидан декабрь ойига қадар бўлган вақт оралиғида 31 ёшли Ҳусанжон Т. Қўқон шаҳрида таниши, 38 ёшли Камолиддин И.га банк тизими пул ўтказмалари орқали пулларини айлантириб, кўп фойда олиши мумкинлигига қизиқтириб, ундан 71 200 АҚШ доллари ва 1 009 258 000 сўм маблағини алдов йўли билан олиб, ушбу пулларни эҳтиёжларига сарфлаб юборган.\nИИВ ҳузуридаги Тергов департаменти хабарига кўра, мазкур ҳолат юзасидан Қўқон шаҳар ИИБ тергов бўлими томонидан Ҳусанжон Т.га нисбатан Жиноят кодексининг 168-моддаси 4-қисми «а» банди (Фирибгарлик) билан жиноят иши қўзғатилган.\nОлиб борилган тергов ҳаракатлари жараёнида Камолиддин И. Қўқон шаҳрида жойлашган хусусий корхона раҳбари бўлиб, «Агробанк»нинг Қўқон шаҳар филиали мижози эканлиги, ушбу банк ходими Ҳусанжон Т. билан анча йилдан бери таниш бўлганлиги аниқланган. Ҳусанжонга 20 000 АҚШ доллари қарз берганида у ушбу пулларни банкка қўйиб фойда олишини айтиб, бир ойлик фойданинг ярми деб бошланишига 2.250.000 сўм пул олиб келиб бериб, кейинчалик ундан олган пуллари эвазига фойдаси деб жами 240.000.000 сўм пул маблағлари берган. Камолиддин ҳам қизиқиб янада кўпроқ пул бериб борганлиги, орадан маълум вақт ўтиб, Ҳусанжон Т. хорижга чиқиш паспортини олиб Қирғизистон Республикасига чиқиб кетиб қолганлиги, ундан олган пулларини банкка қўймасдан эҳтиёжларига сарфлаб, бир қисмига ер участкаси сотиб олиб, бир қисмини таниш аёлига берганлиги маълум бўлган.\nБанк карталаридан фирибгарлик йўли билан пул ечиб олган 10-синф ўқувчисининг қилмиши ошкор бўлди


АПЛ тахти учун кураш ёхуд "эски таниш"ларнинг таниш манзилдаги баҳси (превью) - Zamin.uz\n17:38 / 29.11.2020\n«Челси» ўз уйида ҳамшаҳари «Тоттенҳэм»ни қабул қилади. Кўп томонлама муҳим, қарама-қаршиликларга бой ҳамда турнир жадвалига таъсир қила оладиган учрашув. АПЛ пешқадамлари ўртасидаги ўта муҳим баҳс.\nАнглия Премьер-лигасининг янги мавсуми ҳар йилгидан-да ўзгача бошланганлиги ҳеч кимга сир эмас. Пандемия ва узоқ танаффусдан сўнг, клублар футболида ўта тиғиз тақвимлар юзага келди ва бу барчага жиддий таъсир қилди. Бунинг исботи сифатида янги мавсум клубларнинг жароҳатдаги футболчилари сонига эътибор бериш кифоя.\nКучли бешлик чемпионатидаги деярли ҳар бир клубда энг камида 3-4 тадан асосий таркиб ўйинчилари ўз жамоаларига ёрдам бера олмаяпти. Бунинг ёрқин мисоли сифатида, «Ливерпуль»ни келтиришимиз мумкин. Ушбу мавсумда «қизиллар» таркибининг деярли ярми тиғиз тақвим, қийин ўйинлар эвазига жароҳатлар гирдобига тушиб қолган.\nУшбу жамоалар бу мавсумнинг ўзида иккинчи бор тўқнаш келмоқда. Биринчи баҳс сентябрь ойидаги Лига кубоги ўйини эди ва унда Моуриньо жамоаси пенальтилар сериясида иродали ғалабани қўлга киритиб, «Челси»ни турнирдан чиқариб юборган эди. Англия Премьер-лигасининг ушбу мавсумдаги энг сермаҳсул жамоаси бўлиб турган Лондоннинг «Челси» клуби ўтган 9 турда 18 очко тўплашга муваффақ бўлди ва айни дамда онлайн турнир жадвалида 3-ўринни эгаллаб турибди. У билан бир хил миқдорда, 22 та гол урган «Ливерпуль» кечаги дурангдан сўнг 21 очко билан турнир пешқадами бўлиб турибди.\n«Аристократлар» янги мавсумни катта-катта суммадаги бир қанча трансферлар билан бошлаб олгани ҳаммамизга маълум. Трансферлар учун ажратилган пуллар ҳозирча ўзини бирин-кетин оқламоқда, Лэмпард жамоаси ўйиндан ўйинга очилиб, сермаҳсуллик намойиш этмоқда. АПЛ доирасидаги сўнгги беш учрашувнинг 3 тасида ғалаба ва 2 тасида дуранг қайд этган «кўклар» бугунги дербига ЕЧЛдаги иродали ғалаба («Ренн» 1:2 «Челси») билан қайтмоқда. Шу сабабли, уларнинг кайфияти бугун аъло. Бугун ғалаба қозонадиган тақдирда «аристократлар» турнир жадвалида 1-ўринга чиқиб олишлари тайин. Бу эса футболчиларга қўшимча мотивация бўлиши аниқ.\n«Челси» 2018-19 йилги мавсум бошидан бери ўз уйидаги барча 8 Лондон дербисида ғалаба қозониб келмоқда, бу церийа яна давом этадими ёки йўқ, буни бугун гувоҳи бўламиз. Бундан ташқари, клубнинг жароҳатдаги ўйинчиларининг барчаси тикланишган, шу туфайли бугун Лемпардда танлов имконияти анча кўпроқ. Пулишич ва Хавертс яқиндагина тикланишгани боис Лемпард бугун уларни 1 таймдан кўп ўйнатмаса керак.\n“Лудогорец”га қарши ўйиндаги ғаройиб кўрсаткич бир тарафдан яхши, бир тарафдан ёмон таассурот қолдирмоқда. 24 та зарба берган ҳолда, бирорта ҳужум ўтказиб юбормаслик язши ҳолат. Аммо уларнинг 2 тасинигина голга айлантириш муаммоли вазият. Ҳа, Моуриньо аралаш таркибда ўйнади. Аммо ўзи айтиб ўтганидек: “Футболчиларнинг ўйини ғалаба учун етарли бўлди, бироқ қониқарли эмас”. Узоқ йиллар мобайнида АПЛ ғолиблиги учун курашиб келаётган “шпорлар” учун айни пайтда мисли кўрилмаган ажойиб имконият бор. Кетма-кет марказий учрашувларда ғалаба қозониб келаётгани учун ҳам бундай фикрларни илгари сурмоқдамиз .Шунингдек, Жозеда янги клуби сафидаги иккинчи мавсумни супер тарзда ўтказиш одати мавжуд.\nЛондон дербисида марказий ҳимоя вакили Тоби Алдервейрелд ўз жамоасига ёрдам бера олмайди. Унинг ўрнини ёш алтернативлар Танганга ёки Родон тўлдириши мумкин. Европа Лигаси 4-тури доирасида бу ишни Родон бажарди. Мудофаа марказидаги муаммо “Тоттенҳэм”да сурункали ҳисобланади. Шу сабабдан ҳам, таянч ярим ҳимоячиси Эрик Дайер ҳимояга мослаштирилган.\nФрэнк Лэмпард: “Ўтган мавсум “Тоттенҳэм”га қарши иккита ғалабали ўйин ўтказишга эришгандик. У даврдаги натижалар бугунгисидан мутлақ фарқ қилиши аниқ. Биз мавсум якуни арафасидаги учрашувда биринчи таймдни ўз фойдамизга ҳал қилгандик. Иккинчи бўлим ҳақида эса бундай дея олмаймиз.\nМен ўз жамоамнинг кучли томонларидан унумли фойдаланишга ҳаракат қилмоқдаман. Унутмаслигимиз керакки, биз жуда яхши формадаги “Тоттенҳэм”га қарши ўйин ўтказамиз”.\nЖозе Моуриньо: “Бир нечта етакчиларнинг майдонга қайтиши ҳақида гапирадиган бўлсам, умид қиламанки, барчаси биз кутгандек кўриниш олади. Аммо уларнинг соғлиғи билан таваккал қилишни истамайман. Улар мен хоҳлаган тақдиримда, майдонга тушишга тайёр. Бироқ 12 та футболчи захирада ўтирар экан, сизда кенг танловлар бўлади. Менда ҳар бир позицияда алтернативлар бор. “Стемфорд Бридж”га қайтиш янгилик эмас. Бу мен ғалаба қозонишни истайдиган навбатдаги ўйин, холос”.\nЯнгиликлар » Спорт » АПЛ тахти учун кураш ёхуд "эски таниш"ларнинг таниш манзилдаги баҳси (превью)


18:38 / 18.01.2017 | Otabek | 1888\nАссалому алайкум! Бировлардан эшитишим бўйича тажвид илмини олмаган одамга Қуръон ўқиш ва уни ёд олиш ҳаром экан. Шундай бўлиши мумкинми? Раҳмат.\nТажвид илмини ўрганиш хусусида умумий гап қуйидагича:\nТаживид илмини ўрганишда кишилар икки гуруҳга ажратиладилар:\nА) Омма мусулмонлар.\nҲар бир мусулмон учун Қуръони Каримни ўзига вожиб бўлган тарзда ўқий олишига кифоя қилгудек, яъни Қуръони Каримнинг маъносига футур етмайдиган, арабий лафзидан чиқмайдиган даражада бехато қироат қила олишига етарли миқдорда ўрганиши фарзи айндир. Бундан ортиғини ўрганишга улар тарғиб қилинадилар. Бу босқич қоидаларини "зарурий тажвид қоидалар", дейилади.\nБ) Мутахассислар, қорилар, Қуръони Каримни нақл қилиш масъулиятидаги кишилар.\nУлар учун ўз фаолиятларига яраша, яъни Қуръонни Расулуллоҳ соллаллоҳу алайҳи васалламнинг қироатларига мувофиқ тарзда ўқишга ва бошқаларга таълим беришга етарли даражада мукаммал ўрганишлари фарздир. Шу жиҳатдан қироат илми фарзи кифоя ҳисобланади. Бу миқёсга доир тажвид қоидалари "тазйиний (гўзаллаштириш) қоидалар" деб юритилади.\nТажвидга амал қилишда ҳам худди шу тақсим бўлади. Яъни омма қироат дуруст бўладиган даражада, яъни эшитган одам Қуръон маъносини тўғри тушунадиган даражада тажвидга амал қилиши керак. Мутахассислар эса барча қоидаларга тўлиқ амал қилиши лозим.\nАммо тажвид илми деганда айнан бирор қўлланмани тушуниб олмаслик керак. Балки устоздан, ота-онадан ёки замонавий воситалар орқали ўрганилган тажвидга доир маълумотлар, Қуръонни тўғри ўқишни ўргатадиган маълумотлар ҳам бу борада зарурий билимни ҳосил қилишга кифоя бўлиши мумкин. Тажвид билмаган одам Қуръон ўқиб бўлмас экан, деб, Қуръондан узоқлашиш керак эмас, аксинча, масъулиятни англаш лозим. Ҳар ким бор имконияти билан, хусуан, намозликка яраша қироатни ўзлаштириши дакрор. Қуръондан кўпроқ ёдлаш учун эса тажвид илмини пухтароқ ўзлаштириб олса, мақсадга мувофиқ бўлади. Валлоҳу аълам!\nЭшитганни гапиравериш тўғрими?\nЗикр ва Ибодат\nэлектроник мусиқа тинглаш\nШу исмни қўйиш жоизми?\nСаволим яна шу мавзуга гербалайф\nИкки сажда ораси